text:
Dubai yasimbuye Washington DC, New York, Los Angeles na Sacramento
Abantu bari bamenyereye ko Pawulo Kagame agomba kuba ari muri Leta Zunze Ubumwe z'Amerika byibura iminsi 3 mu cyumweru. Kagame ubu yahinduye uburuhukiro kuko iminsi ye myinshi mu cyumweru ayimara ubu mu bihugu byiyuze by'Abarabu, ahazwi cyane muri ibi bihugu hakaba ari muri DUBAI aho Kagame Pawulo aruhukira byibura iminsi ibiri mu cyumweru.
Abakurikirana ibya Pawulo Kagame bemeza ko muganga umukurikirana umunsi ku wundi, yasanze ngo yararenzwe n'ibibazo agomba kuzajya ahora hanze mu rwego rwo kurangaza ubwonko naho ubundi ngo ashobora kwiruka ku musozi amanywa ava! Nkuko Shikama idasiba kubibagezaho, si izi nama za muganga ariko zituma mwene Rutagambwa ahora mu rubuyero kuko abikora no mu rwego rwo kwihesha agaciro akabonana n'abandi bakize nkawe ku isi bakayaga bibaza icyo Imana yahoye abakene bakaba bameze uko bameze! Hiyongeraho kandi n'inama z'abacanshuro bo muri Amerika(USA), Ubwongereza n'Ubugande bibumbiye muri PAC nabo basanga uwabagabiye agomba kuruhuka bakamutegekera abaja n'abagaragu bafatanya kugira ingaruzwamuheto.
Abanyarwanda babaye impehe
Impehe mu kinyarwana bivuga Inzuki zitagira urwiru; izi nzuki mubyo ukuri ntacyo zishobora kugeraho kuko buri rwose ruba nyamwigendaho rugaharanira kwibonera ibyo rurya rutegereje urupfu. Ibi bikaba bitandukanye n'iyo inzuki zifite urwiru kuko zihuriza ibikorwa byazo hamwe byo gukora ubuki bwo gutunga ibyana mu binyagu bituruka ku magi aterwa n'urwiru. Buri rwose ruba rufite akazi rushinzwe: iziduhira zishyira umwuka mwiza mu cyima, izirinda icyima n'izitara ibiribwa; uku gushyira hamwe kw' inzuki niko dukesha ubuki bukundwa n'umuntu wese.
Kuva uwiyita umwami w'u Rwanda rero we adakora nka ruriya rwiru ahubwo agakora nk'impehe, abo ategeka nabo bose babaye nk'impehe. Abahingaga, abenshi barabiretse bigira mubyo kuragura cyangwa gusenga Imana y'i Rwanda n'iyo muri Irisayeli, abari batunzwe n'imirimo y'amaboko ubu bayivuyeho bakaba bitungiwe no gutera Gatarina(soma hano ibibera mu turere bisa n'ibyabereye i Ndera mu minsi ishize)
.Abangombaga kuba abagore ejo babishingutsemo ubu abenshi bayobotse uburaya n'ikimansuro FPR yadukuriye muri Uganda muri 1990. Abasore bagombaga kuvamo abagabo b'ejo hafi ya bose ubu bahinduka abapfubuzi bakirangiza ingirwa kaminuza basokamo batazi gusoma no kwandika!
Aho Abanyamakuru bakora buhehe, harangwa Ibihuha
Mu gihe icyitwa itangazamakuru ryigenga cyitigeze kibaho kuva Kagame yakwicara mu Rugwiro, nta handi abanyarwanda bakura amakuru bashobora kwizera atari mu itangazamakuru ubwabo bikorera buhehe! Ni muri urwo rwego ubu aho uciye hose mu Rwanda uhura n'ibi bihuha bihutera!
Uriya ati:
"Waramutse sha, wari uzi ko bya bitero biherutse kugabwa i Ndera mu cyumweru gishize burya byari byagabwe na FPR n'inzego zishinzwe umutekano wa Kagame kuko Masaka na Ndera ariho ingabo za FPR-Inkotanyi zashinze ibirindiro zihanura indege ya Kinani kitananiye abanzi n'abagambanyi muri1994?"
Ati :"ibi babikoreye kugirango bakubure aka gace, kugira ngo hatazagira uhanura Pawulo yiviriye mu ngoro ye iri kuri Muhazi cyangwa gutembera mu mahanga."
Urumirwa ukifata ku munwa uti wenda uyu yaba ari gatumwa, ukikomereza urugendo; waba utararenga umutaru, undi akaba araguhamagaye ati
"Ese uzi n'ibindi, wari uzi ko Pawulo Kagame bari bamukoreye kudeta, mu kirundi babyita gukombora."
Uti :"uwo mugiraneza wari ukoze icyo gikorwa cy'indashyikirwa ninde?" Ati :"simbizi neza, ngo ni abasoda bakuru, ariko icyo nzi ni uko mu mupira wa Mali na RDCongo wo kurangiza CHAN ariho Kagame yabimenyeye abibwiwe na jenerali Kagame Alegisi yahise ashinga kumurinda abandi basirikare benshi bakaba bafunze abandi yabahinduriye imyanya!" Uti: " bafungiye he ? "Ati: " Ntumbaze, ese wowe ntabwo wabonye ko yari yamanjiriwe muri Sitade yifashe mapfubyi?" "Uti nde?; akarebaguzwa hirya hino akakongorera ati : " Kaganga" Iyo uri umututsi urakomeza ukabaza ariko iyo uri umuhutu, wibuka wa mugani wacu ugira uti " Nyiri gitwe kinini akirinda imijugujugu" maze ukikuriramo akawe karenge!
Ibihuha ko hari Imana ziva hanze zifasha abanyarwanda
Kuva Gitwaza Pawulo yakwikorera ibyaha by'Agatsiko akajya kubitura imana yo muri Israel nkuko Shikama yigeze kubagezaho inkuru yerekeranye n'uru rugendo, abanyarwanda basanzwe twarategereje ngo atubwire uko byamugendekeye ngo tumuhe n'ibyacu abijyaneyo ariko amaso yaheze mu kirere. Amakuru Shikama ikura ahantu hizewe avuga ko uyu Gitwaza akimara gutura biriya byaha by'Agatsiko, yahise ahungira aka Gatsiko muri Leta Zunze ubumwe z'Amerika(USA).
Umwe mu banyamadini nawe ukora buhehe, yize umutwe maze we asanga gukora nka Gitwaza nta ritubutse yakama mu biyita ABAKIRISITO! Yarakugendeye yubaka urukuta rw'amabuye, yumvisha abantu ko yakoresheje igitaka kivuye muri Israel si ukuyobokwa karahava! Ubu amaturo ni yose ku bantu baza gusenga BUYAHUDI begamye kuri urwo rukuta batakambira Imana y'i Rwanda n'iy'aho icyo gitaka cyaturutse ngo zibakize Agatsiko. Nyiri uyu mushinga ariyimbire ariko niba ataratanze icyacumi muri FPR kuko izamubaza ubuziranenge bw'igitaka cye nabubona imubaze niba yaragitangiye amahoro kuri gasutamo, nabona ibyo byangombwa byombi imubaze uwamuhaye uburengenzira bwo gutumiza icyo gitaka!
Ikinani Kitananiye abanzi n'abagambanyi cyajyaga kitubwira Inyenzi nako Inkotanyi zitaratugira ingaruzwamuheto kiti:"Mwagiye mumenya uko mureshya; umukobwa wese, umukobwa wese ngo agatimba!". Mu gihe Pawulo Kagame abamutegekera bamubwiye ko kubaho mu mudamararo aribyo bizamuruhutsa mu mutwe bikamurinda ibisazi, abanyarwanda ba giseseka Imana natwe ntiyadutereranye iduha aho twikinga amahuhwezi y'ibihuha iduha utwubakira urukuta; ariko byari kuba byiza iyo akoresha kariyeri yacu dore ko FPR ngo yamaze nayo kuyibaruza ngo ibyazwe iritubutse!
Dg NKUSI Yozefu
www.shikamaye.blogspot.com
Muzamenya Ukuri maze kubabohore


c: text/html

text:
1
ubukobwa bwiyi vision mubuzi igice babikora kurusha abakuru
urubyiruko byumwihariko abari bi gihugu cyacu barugarijwe pe nugushaka umuti urambye w' iki cyoreze!
Nanjye nka Citoyen nibajije umwana w'umukobwa w'imyaka 17 ukibarizwa mu mashuri abanza niba nta RETARD MENTAL aba afite bityo rero kumushuka bikaba byoroshye. Ku myaka 17 yakagombye nibura kuba arangije ine muri secondaire. Hakwiye isuzumwa ryakorwa na PSYCHOLOGUE akagaragaza imiterere yuwo mukobwa. Ariko se pasiteri we w'abana 11 muri iki gihe turimo we ni mutaraga mu mutwe ? Wasanga ari umurokore ngo nibo badakozwa ibyo kuboneza urubyaro. Biteye isoni n'agahinda
hhhh harya ubundi umuntu agira imyaka 17 akiri muri primaire byagenze gute? Igisekeje cy'aya madini yadutse ubwo wasanga pasitoro we nta na primaire yarangije!!!
Harya mwene aba si bo birirwa bavuga ngo abapadiri bakwiye kujya bashaka abagore ngo kuko kudashaka bibatera irari ry'umubiri? Uyu ntafite umugore n'abana 11? Abagabo bubatse se bahohotera abana bakanasenyera bagenzi babo bangana iki? Ibi tubyigireho gushakira umuti w'ibibazo ahandi hatari mu kwiyemeza kudashaka!
1

robotstxt: allowed

filter: keep


text:
Amafoto agaragaza ubuzima busharira umusaza yiberamo nyuma yo gutereranwa n’umuryango we akomeje gutera benshi intimba n’agahinda byatumye bamutabariza hirya no hino ku isi kugira ngo abone ubufasha bwamukura mu buzima abayemo.
Nyuma yuko amafoto y’uyu musaza uba mu ruhombo rw’amazi agaragaye ku mbuga nkoranyambaga by’umwihariko kuri Facebook, byatumye bahita bashinga itsinda ryo kumushakira ubufasha mu buryo bwihuse.
Uyu musaza witwa Victoriano Mansano ukomoka mu mugi wa Kidapawan muri Philipine, yatawe n’umuryango we ubwo yari ageze mu za bukuru ahitamo kujya kuba mu muferege ucamo amazi, byatumye benshi bababazwa n’imibereho ye bamusabira ubufasha.
Uyu musaza yafashe uru ruhombo arujyana mu ishyamba hafi y’ishuri ryo muri uyu mugi kugira ngo abashe kubona uburyo asabiriza dore ko ari nabyo bimutunze.
Abagira neza batangiye gushinga amatsinda yo gufasha uyu mugabo uri mu buzima bubabaje bwo gutereranwa n’umuryango we.
Daniel MUKESHIMANA@Umubavu.com


text:
Kuri uyu wa 25/08/2017 hatangijwe imihanda ingana na Km 52.3 izafasha mu kugeza umusaruro ku isoko.
Nk’uko bisobanurwa n’Umuyobozi w’Akarere ka Nyamasheke, iyi mihanda izanyura mu mirenge irindwi y’Akarere ka Nyamasheke ari yo Kagano, Kanjongo, Macuba, Kirimbi, Karambi, Cyato na Mahembe. Iyi mihanda kandi yatewe Inkunga na Banki y’Isi ibinyujije muri Minisiteri y’Ubuhunzi n’Ubworozi.
Nk’uko byasobanuwe n’Intumwa ya Minisiteri y’Ubuhinzi n’Ubworozi , Ruzibiza Emile, gahunda ya Minisiteri yo kubaka iyi mihanda ni ugufasha abaturage kugeza umusaruro wabo ku isoko ariko kandi ikanabafasha kugeza imbuto nziza n’ifumbire mu mirima yabo.
Abaturage bagaragaza ibyishimo byabo na cyane ko ari bo bazakora kuri iyi mihanda banizeza ubuyobozi ko bazakomeza kuyifata neza kuko ari bo ifitiye akamaro.
Iyi mihanda yose ije isaga indi irenga ibirometero 25.9 yari yubatswe ku nkunga y’Abaholandi ariko nk’uko Ruzibiza Emile yabisobanuye, gahunda ya Leta y’u Rwanda ni uko nibura umuhanda uzagera ku kirometero kimwe uvuye ku murima w’Umuturage.


text:
Vatiri Deogratias umuyobozi w’itorero rya EDAR wateguye iki giterane cyabonetsemo abashyitsi bavuye Kigali, Uganda n’Amerika, avuga ko igiterane cyari icyo guhimbaza Imana nk’abantu bayoborwa n’umwuka wera, gusa ngo igiterane kigeze hagati bamwe bafashe ijambo bavuga ko baje gutangiza itorero ry’abakora imibonano mpuzabitsina babihuje bazwi ku zina ry’ubutinganyi.
Vatiri watunguwe nibyo yumvise mu giterane yateguye ngo ubwo bamwe basohokaga, we n’abo bafatanyije kuyobora itorero bariherereye bamagana ibitangajwe ndetse basaba ko abo batinganyi bakwihana.
Ati “mu maso y’Imana n’abantu twamaganye ubutinganyi kandi n’uwabizana mu itorero ryacu twamushyira hanze.” Cyakora yabajijwe uwatumiye abasore umunani batanze ubuhamya ko ari abatinganyi bagasaba ko abantu babafasha bakabakunda kuko ari abantu nk’abandi yasubije ko atabizi.
Bamwe mu bayobozi b'igiterane harimo abavuye Uganda, Amerika n'i Kigali.
Bamwe mu bayobozi b’igiterane harimo abavuye Uganda, Amerika n’i Kigali.
Abasore bavuze ko bashaka ko abantu batabamagana kuko basenga Imana ikabumva bitewe n’uko Imana yabahaye ubwenge, ikindi bakavuka nk’abandi ntibavuke inyuma y’inda, bakavuga ko bameze kimwe n’abandi uretse kuba badateye kimwe ariko ngo bava amaraso ntibava amazi.
Bavuga ko abantu bakwiye kubafasha guhangana na Sida kandi bagakomeza gusenga Imana, aba basore bakaba barahawe n’amafaranga ibihumbi 120 nyuma yo gutanga ubuhamya naho abagize itorero rya EDAR bagatangira uburyo bakura ikimwaro kuri iryo torero ryari ryatumiye n’ayandi matorero.
Umuyobozi w’akarere ka Rubavu, Bahame Hassan, avuga ko yatunguwe no kumva abatinganyi baraje gukorera inama no gutangiza itorero mu karere ayobora atabizi mu gihe nta burenganzira bahawe akavuga ko bitumvikana uburyo bahisemo gukorera mu kabari kandi amatorero agira ahantu akorera hazwi.
Muri iki giterane hari hatumiwemo abandi bashumba bavuye mu mahanga nka Bishop Senyonjyo wari uvuye mu gihugu cya Uganda ndetse warije uje gutangiza iri torero ku mugaragaro muri iki giterane cyagombaga kumara iminsi ibiri.
Vatiri avuga ko icyabagenzaga ari uguteza imbere abantu no gufasha abarwayi ba Sida bashyirwa mu kato bijyanye nibyo abakora ubutinganyi bavuga ko bakomeje kugerwaho n’ingaruka za Sida.
Bamwe bo mu itorero rya EDAR bavuga ko umwe mu bari bashinzwe itumanaho muri iki giterane witwa Gasana ariwe wabikoze atumira aba batinganyi kubera ko avuga icyongereza kandi umushumba we Vatiri akaba atakizi kuburyo yanasemuraga ibyo abandi bavuga akaba yarabikoze kugira ngo intumwa zavuye muri Uganda n’Amerika bagire amafaranga basigira itorero.
Bamwe mu bitabiriye iki giterane bavuga ko batunguwe no kumva no kubona mu Rwanda hari abakora imibonano mpuzabitsina babihuje, bavuga ko kuba bigeze mu matorero biteye agahinda, basaba ko abakirisitu bakwiye kugira ugushishoza gukomeye kuko amwe mu matorero y’ibyaduka aba afite intego atari iyo kwigisha ijambo ry’Imana ahubwo yo kwigisha ukwemera kwabo.
Ubu mu Rwanda nta tegeko rihanira abantu gukora imibonano mpuzabitsina babihuje ndetse ubwo abo basore biyerekanaga mu rusengero nta nzego zagize abo zihagarika cyangwa zikurikirana.
Sylidio Sebuharara
KTD


text:
KANDA HANO UREBE VIDEO
Safi Madiba umusore wahoze mu itsinda rya Urban Boyz yongeye akomoza ku mibanire ye n’abasore bahoze baririmbana mu itsinda rya Urban Boyz, aho yemeza ko ibibazo byaganishije iri tsinda ku gutandukana atari we na Nizzo gusa byaturutseho nkuko bamwe mbabivuga.
Ni mu kiganiro gica kuri Radio Rwanda ubwo yabazwaga ibijyanye n’umuziki we ndetse n’ubuzima bwe muri rusange. Aha umunyamakuru yamubajije niba hari icyo yabwiye Humble Jizzo uherutse kwibaruka maze amusubiza ko ntacyo yari kumubwira kuko batigeze baba inshuti zivugana iby’ubuzima bwabo bwite.
Aha Safi yasobanuye ko ibi atari iby’ubu kuko no mu gihe bari bakiri kumwe mu itsinda batigeze bagirana ubucuti bwari gutuma amubaza amakuru nk’ayo y’ubuzima bwe bwite ahubwo ko icyabahuzaga ari akazi gusa.
Safi yagize ati “Akenshi uranareba, ese muri iyo myaka 10 uvuga twabanye, mwavuganaga uvuga uti ‘Hey’? Ese tureke madamu, ahubwo umukunzi wawe ameze neza ko numvise ko arwaye? Izo chat mu myaka 10 zari zimeze zite?”
Umunyamakuru yibukije Safi ko ibyavugwaga byahamyaga ko ibibazo byari mu itsinda byari hagati ye na Nizzo, Safi yamusubije ati “Ibyo ni ibyavugwaga nyine, si ibyari bihari. Ijambo ibyavugwaga rigomba kuvaho, kuko njyewe ninjye uvuga ibintu uko byagenze… njye ibyo nkubwira, atari ibyavugwaga kuko abenshi bavuga ibyo batazi.”
Safi kandi yakomeje gushimangira ko nta mpamvu yari afite zo kuganira na Humble ku buzima bwe busanzwe, ubu badakorana kandi bitarigeze binabaho bagikorana.
Ati “Chat zisanzwe twagiranaga zakabaye zikiriho ariko ubu ntabwo zikiriho kuko ibyo twavuganaga, twahuzwaga n’akazi. Kandi ubu akazi ndimo ni akanjye nka Safi Madiba. Urumva sinajya kubabaza ngo kuki mudasohora indirimbo…”
Ibi birajya guhura n’ibye na Nizzo cyane ko nabo amakuru yagiye avugwa nyuma y’uko batandukanye, yavugaga ko bahuzwaga n’akazi gusa kugeza n’ubwo atamutumiye mu bukwe bwe.
Muri iki kiganiro kandi Safi yagarutse ku buryo abanye n’umugore we barimo gutegura ubukwe imbere y’Imana, umusore w’ibigango umuhora hafi, iby’umuziki we no gukoranana ‘The Mane’ ndetse n’ubuzima bwe muri rusange.
Safi Madiba nyuma yo kuva mu itsinda rya Urban Boyz kuri ubu akora umuziki we ku giti cye,aho kuri ubu afitanye amasezerano n’inzu itunganya umuziki ya The Mane.
Ildephonse Dusabimana-ibyamamare.com


text:
Nyamasheke: Abayobozi basabwe kujya mu mahugurwa y’imiyoborere
Mu gihe ukwezi kwahariwe imiyoborere mu Rwanda hose kuzasozwa ku itariki ya 24 Ukwakira 2014, umuyobozi w’akarere ka Nyamasheke avuga ko hakiri intambwe ndende kugira ngo ibibazo by’abaturage bibashe gukemuka ndetse n’ibyakemuwe bigire uburyo bigenzurwa kugira ngo abayobozi bizere ko byakemutse burundu.
Umuyobozi w’akarere ka Nyamasheke, Habyarimana Jean Baptiste avuga ko bagiye gushaka amahugurwa y’abayobozi azatuma bamenya uko bakemura amakimbirane n’impaka mu gukurikirana ngo bamenye niba uwakemuriwe ikibazo yabashije kubyumva ndetse yanasobanuriwe inzira nyayo byaciyemo.
Nyuma y’uko imirongo minini y’abaturage bafite ibibazo yagiye igaragara muri buri murenge, ubwo umuyobozi w’akarere yazengurukaga akarere kose yumva ibibazo by’abaturage muri uku kwezi kwahariwe imiyoborere myiza, umuyobozi w’akarere avuga ko hakiri intambwe yo gutera, kugira ngo abayobozi bo mu nzego z’ibanze bagere ku baturage hakiri kare kandi babakemurire ibibazo vuba.
Umuyobozi w’akarere avuga ko hari abayobozi bagorwa no gukemura ibibazo ndetse n’ababashije kubikemura ntibabashe kubisobanurira abaturage neza ngo babyumve, ibi ngo bigatuma hari abaturage bahorana ingingimira kandi ibibazo byabo byarakemutse.
Gusa ngo n’ubwo hakiri urugendo rwo kugenda hari iby’ibanze byagezweho kandi bitanga icyerekezo cyiza.
Agira ati “ibigaragara ko abaturage batangiye kugira uruhare rufatika mu miyoborerwe yabo, mbere wasangaga hari ibibazo ariko hari amatsinda ashyigikiye buri ruhande kabone n’ubwo yaba ari umunyamakosa, kuri ubu ubona ko batangiye kugira imyumvire yo kubona icyerekezo cyiza cy’ibyiza, ariko kandi n’ubwo bagifite ubwoba bwo kwerekana abayobozi batabayobora neza, bigaragara ko batangiye kumenya kubashyira ku munzani ku buryo mu gihe kiri imbere bizaba ari byiza kurushahoâ€.
Ku ruhande rw’abaturage bavuga ko bikwiye guhoraho ko abayobozi babegera bakababwira ibibazo byabo ariko kandi bikaba kenshi, cyane ko byagaragaye ko abaturage benshi bagiye bageza ibibazo byabo ku bayobozi batashye banyuzwe.
Mu kwezi kw’imiyoborere abaturage bongeye gukangurirwa gutanga ubwisungane mu kwivuza, bibutswa gukomeza ibikorwa bibateza imbere, bicungira umutekano ndetse hanasurwa amashuri mu kureba uko ireme ry’uburezi rihagaze mu karere ka Nyamasheke.


text:
’Imboga’ Kimwe mubiribwa birinda gusaza vuba
Kuva mu myaka ya za 1930, abahanga mu buvuzi bagiye bagaragaza uburyo kugabanuka kw’ibiribwa byiganjemo calories bigabanya amahirwe yo kurwara indwara zihitana abantu, nk’izifata imiyoboro iganisha ku mutima, guhungabana mu mutwe, guta umutwe ku bantu bakuze ndetse n’indwara ya kanseri.
Nk’uko byatangajwe n’abashakashatsi bo muri Kaminuza ya California babinyujije ku rubuga rwa interineti www.NaturalNews.com, bagaragaje uburyo imirire ishobora kugabanya gusaza ndetse n’indwara zikunze kwibasira abantu nk’umutima, Alzheimer (ifata mu bwonko) ndetse n’ubwoko butandukanye bwa kanseri.
Mu bihugu byateye imbere usanga umuntu umwe kuri batandatu afite hejuru y’imyaka 65 kandi bakaba bakunda kurwara indwara zidakira ndetse zimwe zikabahitana.
Ibi ngo ni byo byatumye abashakashatsi barebera hamwe uburyo calories zigabanutse byagira uruhare mu kongera uturemangingo no kurinda uburwayi harimo no kongera icyizere cyo kubaho (life span).
Mu gihe igabanuka rya kalori (calories) ku kigero cya 20% rishobora kuba intandaro y’ubuzima bwiza, abahanga bavuga ko iyo umuntu amaze igihe adafata izo kalori umubiri utangira gukora uruvangitiranye rw’ibishobora kuwangiza, ariko zagabanuka bigatuma uturemangingo tutananirwa, bityo umuntu akabaho neza no kuramba akaramba.
Nk’uko byatangajwe na Dr. Eric Verdin wayoboye itsinda ry’ubushakashatsi, urwo ruvangitirane rukorwa mu gihe umubiri wakiriye kalori nyinshi, ruri mu bituma umubiri ugira imbaraga mu gihe umuntu akora imyitozo ngororamubiri cyangwa yiruka.
Uru ruvangitiranye rwa BOHB kandi rukumira ibishobora gutera umunaniro (enzymes), bityo bigatuma umuntu adasaza vuba.
Nubwo bitaremezwa neza ko indyo zigamije kugabanya za kalori zizwi nka CRON zigiye kujya zifashishwa mu kongera icyizere cyo kubaho, ariko ubushakashatsi buragaragaza ko indyo yiganjemo ibyitwa ketogenes byo bigabanya umuvuduko ukabije w’amaraso, uburwayi bw’umutima ndetse n’amasukari mu mubiri, ku buryo umuntu wabikurikiza neza ashobora kubaho kugeza ku myaka 120.
Mu gusoza, Dr. Verdin aragira ati: “Hari isano iri hagati yo kugabanya kalori mu mubiri no kwirinda umunaniro ukabije, kuko iyo zagabanutse binagabanya indwara zitandukanye mu mubiri. Abantu baragirwa inama yo gutangira kugabanya nibura kuva ku 10% kugeza kuri 20% bya kalori mu mubiri buri munsi, kuko bizabarinda gufatwa n’indwara zidakira, akenshi zifata abantu begereje iza bukuru.”


text:
Iki gitabo gifite imitumba ibiri ari yo “Intwari z’Imbanza Zubatse u Rwanda rugahamya igitinyiro’’ n’ikindi cyitwa “Intwari y’Izahabu”, yakebanuye u Rwanda rukongera kubaho”, byamuritswe ku mugaragaro mu muhango wabereye muri Kigali Convention Centre kuri uyu wa Kane, tariki 3 Gicurasi 2018.
Ni igikorwa cyahuriranye n’isabukuru y’imyaka 40 Nsanzabera uzobereye no mu by’ubusizi yujuje. Cyitabiriwe n’abantu barimo abandi banditsi, abahanga mu bijyanye n’amateka, abo mu nzego zishinzwe gusigasira umuco mu gihugu n’abandi.
Yavuze ko iki gitabo yasohoye ku mateka y’umushinga wo kubaka u Rwanda wamaze imyaka 926 yacyanditse mu myaka umunani agira ngo atange amateka ashyitse. Ni igitabo cy’imbarankuru cyangwa se imbikamakuru ari byo bikunze kwitwa ‘Encyclopédie/Encyclopedia’
Yagize ati “U Rwanda rwahanzwe imyaka 221, hashyirwaho imfatiro ruzubakirwaho kugira ngo rushinge imizi n’imiganda. Rwubatswe imyaka 583 ari nayo yabayemo ibitero byo kwagura igihugu, gushyiraho ingamba zihamye zo kurwubaka kugira ngo rushinge ibirindiro, rwasenywe imyaka 99, umushinga wase wubatswe mu myaka 804 abagira nabi baraza barawuhirika, abadakunda ibyiza barawangiza, kugeza ku mahano ya Jenoside yakorewe Abatutsi mu 1994.”
Yakomeje agira ati “U Rwanda rwarakebanuwe rwongera kuzuka rubaho, rukebanurwa na Perezida Paul Kagame none tuganje mu mahoro n’umunezero. Imana imuhe impagarike n’ubugingo.”
Iki gitabo gikubiyemo amateka yaranze aberekeza 34 u Rwanda rwagize kuva rwashingwa barimo Abami 28 n’Abaperezida batandatu. Ibyo bamwe bakoze mu kurusenya n’ibyo abahiga abandi ubutwari bagezeho mu kurwagura no kurwubaka.
Nsanzabera yavuze ko Umunyarwanda uhirimbanira ibyiza, uharanira icyo ashaka gukora akakigeraho, byose yabitozwa n’abakurambere babaye Intwari z’Imbanza ndetse n’Intwari y’Izahabu, yakebanuye u Rwanda rukongera kubaho nk’uko bikubiye mu nyandiko ze.
Perezida w’Itorero ry’Igihugu, Bamporiki Edouard, yamushimiye avuga ko nubwo muri kamere y’abantu bikunze kugorana ko bamenya agaciro k’ibikorwa bikomeye bya mugenzi wabo ukiriho bitazabuza ko mu gihe kizaza ibyo yakoze bizivugira, ashimangira ko abana be n’abuzukuruza bazaterwa ishema no kumukomokaho.
Yagize ati “Ntabwo nshidikanya ko azagera igihe azashimwa mu rindi torero ritari iri, yaba ariho cyangwa atakiriho. Nifuje kumushimira cyane muri ubwo buryo kimwe n’abandi bantu bakora cyane, bakavunika, bakabona abariho ntitubyitayeho. Igihembo cy’uwakoze ibyo abariho batinye agihabwa n’abazaza atakiriho kurusha abariho.”
Umuhanzi w’ikinamico akaba n’umusizi, Kalisa Rugano, uri mu bitabiriye iki gikorwa agatanga ibitekerezo, yavuganye umubabaro aterwa no kuba we n’urungano rwe badatanga umusanzu uhagije mu kwigisha amateka y’ibisekuru ahubwo bigakorwa n’abavutse ejo bundi, ibyo abona nk’ibisigisigi byo kuba abo mu gihe cye ‘batekewemo’ n’inyigisho zidatekerereza u Rwanda basigiwe n’ubukoloni bigatuma baba “Ababiligi kurusha uko ari Abanyarwanda.”
Yagize ati “Njye ndi aha, ejo bundi muri Gicurasi nzaba mfite imyaka 73 […] Mfite isoni kuba mpagaze aha, kuba ibintu nk’ibi bitwawe n’abana nka bariya twe turi aha ngaha. Kandi ubwo ndi umwe mu bitwa ko bakora kuko nanjye ngerageza, ariko ndavuga abangana nanjye bose, abangwa mu ntege, bari hehe?”
Igitabo gishya yasohoye gifite imitumba ibiri, kibumbye amapaji 1200, gikubiyemo amateka y’umushinga wo kubaka u Rwanda ukura ikibariro ku ngoma ya Gihanga kugeza muri iki gihe.
Umutumba wa mbere Nsanzabera yise “Intwari z’Imbanza Zubatse u Rwanda rugahamya igitinyiro’’ ukubiyemo “uko u Rwanda rwavutse, uko rwiyubatse n’uko rwapfuye” naho uwa kabiri witwa “Intwari y’Izahabu, yakebanuye u Rwanda rukongera kubaho” yacyanditse kuri Perezida Paul Kagame wubatse u Rwanda rukaba rushashagirana nyuma y’imyaka 24 y’ibihe by’icuraburindi bya Jenoside yakorewe Abatutsi mu 1994.
Amafoto: Muhizi Serge


text:
Inyigo zitandukanye zigenda zigaragaza ko iyo abashakanye bakunda kugirana ibiganiro bituma barushaho kubaho bishimye ndetse umubano wabo ntihagire ikiwumeneramo.
Inkuru y’urubuga elcrema igaragaza ibintu abashakanye bagomba guhora baganiraho kugira ngo umubano wabo urusheho kugenda neza
Kuganira ku bimuhangayikishije
Kuganira n’uwo mwashakanye ku bimuhanganyikishije cyangwa ku bibazo afite ushobora kumva ko ari ikintu cyoroheje, nyamara ni igipimo cyiza cy’uwo mwashakanye cyo kumenya niba amukunze cyangwa se umwitayeho.
Niyo cyaba ari intu gitoya kukiganira n’umugabo wawe cyangwa n’umugore wawe bituma muhumurizanya umubano ukagenda neza.
Kuganira ku mabanga yanyu
Kuganiriza uwo mwashakanye amabanga, gufungurirana umutima ni kimwe mu bintu by’ingenzi cyubaka umubano.
Nta banga rikwiriye kubaho wahisha uwo mwashakanye kuko nibwo umubano uramba, iyo habayeho kugira ibyo wihererana umubano ugenda nabi.
Kuganira amabanga yanyu bituma murushaho kumenyana byimbitse ndetse urushako rurushaho kuryoha kuko umwe abitsa undi amabanga ye.
Kuganira ku bintu akunda
Kuganira n’uwo mwashakanye ku bintu ukunda ni ibintu byiza cyane. Iyo uzi ibyo umugabo wawe cyangwa umugore wawe akunda bituma mugirana ibiganiro byimbitse.
Iyo ari ibiganiro cyangwa film akunda kureba biba byiza iyo mufatanyije kubyumva cyangwa kubireba murushaho kwishima cyangwa se mukababara, mukarushaho kubaka umubano wanyu.
Kuganira na mugenzi wawe ku nyungu ze
Umugabo cyangwa se umugore aba akwiriye kumenya ibintu mugenzi we akora ndetse akamutera umwete.
Uramutse utazi ibyo akora cyangwa utabyitayeho umubano wanyu ugenda ucogora ku buryo mumera nkaho nta kintu mu gihuriyeho kuko ibyo amaramo umwanya we utabimushyigikiyemo.
Kumenya ibyo uwo mwashakanye akora ndetse ukamushyigikira bituma umubano urushaho kugenda neza kuko ntawe utakwishimira kubona umuntu umushyigikiye.
Kuganira kuri gahunda z’icyumweru cyangwa za weekend
Kuganira kuri gahunda yanyu z’icyumweru cyangwa iza weekend bituma mugira ibintu byinshi bibahuza ndetse mukungurana inama.
Bigutera kwishimana n’uwo mwashakanye ndetse ukarushaho kugira akanyamuneza kumva ko hari umuntu ugushyigikiye cyangwa se uzi ibyo uhugiyemo aho uri hose.
Kuganira uko akazi kagenze
Iyo uwo mwashakanye akubajije uko akazi kawe kagenze birushaho kugushimisha ndetse bikagaragarira uwo mwashakanye ko umutetesha.
Hari abantu bagira abakoresha babi, bakabaremerera ku buryo aba akeneye umuntu wo kumubaza uko umunsi wagenze. Iyo rero umugabo cyangwa umugore akuganirije kuri iyo ngingo umutima uraruhuka ndetse mukarushaho kubana neza.
Ni ibyinshi abashakanye bashobora kuganiraho kugira ngo umubano wabo urusheho kugenda neza mu buzima bwabo bwa buri munsi.


text:
.Uko wakigarurira umutima w’umugabo wawe
.Amayeri umugore yakoresha akigarurira amarangamutima y’umugabo we
.Ese nabasha kwigarurira umugabo wanjye akankunda njyenyine ?
.Ibyo umugore asabwa kugira ngo umugabo we amukunde
Igihe umugore ari mu rugo (yamaze gushaka umugabo) agomba kwibuka ko umugabo we kujya kumuzana ngo babane hari abandi batari wowe yanze ahubwo yashimye wowe, mu gihe uri mu rugo iha intego yo gukururura umugabo wawe kurusha uko we abikora.
1. Kugira intego
Abagabo nabo ni abantu, si ngombwa ngo buri munsi umugabo abe ariwe utangiza ibikorwa biganisha ku mibonano mpuzabitsina, wowe nk’umugore fata umwanya utekereze inzira uri bubinyuzemo kugera umugabo wawe abonye ko ukeneye ko mukora icyo gikorwa, bityo bizatuma umugabo yumva ko uri uw’agaciro kuko uharanira kugera kucyo ukeneye.
2. Kwambara imyenda ituma agukubitamaso akabona ko wamwiteguye
Muri kamere ya muntu twese dukeneye kubahwa, iyo umugabo wawe asanze wambaye imyenda imukurura bituma atekereza agaciro wamuhaye, mu gihe uri mu rugo ugomba kwambara utwenda duto tugaragaza ubwiza bw’imiterere yawe, dutuma umugabo ava mu bye agashyira ibitekerezo kuri wowe.
3. Mu gihe umugabo ari kugukoraho, gerageza gushyiraho inzitizi z’ibice bimwe na bimwe
Mu gihe umugabo wawe ari kugukora ku bice bimwe na bimwe, gira aho umubuza gukora atari uko kuhakora ari bibi, ahubwo ari ukugirango akomeze akwinginge, ahatirize maze aho uzira kuva ku izima abone ko umwubashye kuko umwemereye ikintu wari wagaragaje ko udashobora kumwemerera.
4. Vuga amagambo atagukekera
Ku mugore ni ngombwa kwiyubaha, ariko igihe uri kumwe n’umugabo wawe muri ahantu ha mwenyine, ni ngombwa ko uvuga akakuri ku mutima, igihe muri gutegurana hagati yanyu ni ngombwa ko utinyuka ukamubwirako ko ugeze kure (ko kwihangana byanze),bityo bizatuma yumva ko ibyo mugiye gukora nawe ubwawe ubyifuza.
5. Oherereza umugabo wawe ubutumwa bumuteguza
Ni byiza koherereza umugabo wawe ubutumwa bumwereka ko umwiteguye, kuri ubu hari inzira nyinshi wanyuzamo ukamenyesha umugabo wawe utarinze umuhamagara, ntugaterwe ipfunwe no kumenyesha umugabo wawe uri ku kazi ko irungu ryakwishe ko ukeneye ugufumbata.
Ni ahanyu rero bagore ho gukora iyo bwabaga mukagerageza gukurikiza izi nama tubagiriye mukabasha kwigarurira imitima y’abagabo banyu.
Uwineza Vanessa@Rwandapaparazzi.rw
44,484 total views, 100 views today


text:
Gisagara: Abakozi b’akarere barasabwa kubana bizira amacakubiri
Honorable Mukandutiye Speciose arasaba abakozi b’akarere ka gisagara gukundana no kubana neza, bakirinda icyabatandukanya kuko byagiye bigaragara mu gihe cya Genocide yakorewe abatutsi muri mata 1994, ko abakozi bamwe bagambaniye bagenzi babo aho kubahisha.
Ibi yabibasabye mu muhango wo kwibuka abari abakozi b’ayahoze ari amakomine yahujwe akaba Akarere ka Gisagara n’abari abakozi b’iyahoze ari Superefegitura ya Gisagara. Ni umuhango wabereye ku biro by’Akarere ka Gisagara tariki 27/6/2014.
Uyu muhango wabimbiruwe no gushyira indabo ku kimenyetso cy’amateka kigaragaza amazina y’aba bakozi bishwe, cyubatswe ku biro by’akarere.
Twagirayezu Jean Baptiste warokokeye muri aka gace, mu buhamya bwe yagarutse ku bwicanyi bukabije bwabereye muri aka karere muri rusange, aho inzirakarengane z’abatutsi zashyirwaga ahantu hatandukanye zisezeranywa kurindwa ariko ahubwo ari uburyo bwo kubakusanyiriza hamwe ngo bicwe.
Yagarutse kandi ku ruhare rw’abari abayobozi bagiye bahatira abaturage kwica ndetse bakanabaha intwaro bagiye bifashisha, aboneraho ashima uburyo leta y’u Rwanda uyu munsi iharanira ko abanyarwanda baba umwe aho gucanamo.
Ati “Ndashima Leta yacu uburyo itwigisha uyu munsi kubana, mu gihe abandi bo mu gihe cya Genocide bigishaga abanyarwanda kuryana, nyuma y’imyaka 20 twe abarokotse ubuzima buracyadukomereye ariko by’ibura Leta iduha icyizere ko nta mahano nk’aya azongera kubaâ€
Umuyobozi w’Akarere ka Gisagara Léandre Karekezi nawe yagarutse ku bubi bw’ibyabaye by’umwihariko bikagirwamo uruhare runini n’abitwaga abanyabwenge bagakwiye guha urugero abandi.
Yavuze ko akarere ka Gisagara kazakomeza guharanira ko amahano nk’aya atazongera kubaho, hashyirwa imbaraga muri gahunda ya ndi umunyarwanda, hanatangwa ubutumwa bunyuranye haba mu bigo by’amashuri ndetse no mu baturage bugamije kwigisha abantu ububi bw’amacakubiri.
Honorable Mukandutiye Spéciose mu butumwa bwe yasabye abakozi kuba abavandimwe bakabana neza nta shyari n’ibindi bishobora kubatanya, dore ko ngo igihe cya Genocide wasangaga umuntu agambanirwaga n’uwo basangiye umurimo.
Ati “Aba bakozi twibuka abenshi bagambaniwe banicwa na bagenzi babo bari bakwiye kubahisha no kubaburira, ndabasabye rero nimubane kivandimwe, muharanire kubana mu mahoro kandi mukundanye maze murebe ko hari aho umwanzi yabaheraâ€
Kugera ubu akarere ka Gisagara kibuka abari abakozi b’icyahoze ari superefegitura ya Gisagara bagera kuri 53, hakaba hakiri gushakwa amakuru no ku baba bataramenyekana.


text:
Umuhango wo kurya ubunnyano wakorwaga umwana amaze iminsi umunani avutse mu rwego rwo kumwita izina, kuri ubu ukorwa hake cyangwa ugahuzwa n’indi mihango nk’iyo kubatizwa k’umwana cyangwa guhemba umubyeyi.
Uyu muhango wakorwaga hambere abana batumiwe bahabwaga amata n’umutsima w’amasaka barangiza kurya bakita izina mugenzi wabo, usanga kuri ubu n’aho ukorwa kubera iterambere usimbuzwa ibindi biribwa nk’umuceri n’ibirayi ndetse n’inyama.
Umubyeyi ubyaye rimwe witwa Ukwigize, yadutangarije ko umwana we yamwise yanabatijwe hashize amezi abiri, ibi ngo bikaba byaratewe n’uko yabonaga ibikeneye gukorwa ari byinshi. Abisobanura yagize ati “Muri iki gihe tureba ukuzigama no gukoresha amafaranga neza. Ntabwo watumira abantu ngo baze kwita izina kandi uteganya kumubatirisha vuba. Hari n’igihe bihurirana n’uko baje guhemba byose bigakorerwa rimwe. Imico yakera kuri ubu ntigikurikizwa cyane.”
Kimwe na Ukwigize, abenshi mu babyeyi baganiriye na IGIHE bavuga ko kwita izina umwana bigendana n’iterambere ry’aho igihugu kigeze; ubu ngo bikaba bitakiri ngombwa gutegereza iminsi umunani ngo umwana yitwe izina.
Umumararungu, ni umubyeyi w’abana babiri. Ati “Abanjye bavuka bafite amazina. Ibyo kubita biba ari umuhango wo guhuza inshuti n’umuryango, ariko ntibibuze ko udashobora kumwita n’iyo minsi irindwi yarenze cyangwa mbere yayo! Ibihe byarahindutse sin ka kera!”
Uyu mubyeyi avuga ko iterambere ryahinduye inyumvire, n’abantu bakaba bategura ibirori by’umwana babanje kubyitegura neza nta kibihutisha kandi bigakorwa uko ababyeyi babyifuza. Avuga ko ababishoboye bakubahiriza ya minsi umunani, ariko kuri we ngo inarenze nta kibazo abibonamo.
Hambere ababaga bitabiriye umunsi wo kwita izina babikoraga banifuriza umubyeyi gukomeza kwagura umuryango akabyara ibitsina byombi, ariko ubu umubyeyi agomba kubyara azirikana niba umutungo uzamufasha kurera abo abyaye.
Kuri ubu abenshi bahitamo kugabanya iminsi mikuru yo gusesagura nk’uko bamwe babidutangarije, bagahitamo guhuza iminsi mikuru bakorera umwana wabo nko kumubatirisha n’indi bakabikorera rimwe no ’kwita izina’.


text:
Muri Mutarama 2017 ni bwo iri bagiro riherereye mu Murenge wa Kamembe ryafunzwe kubera umwanda wari warigaragayemo nyuma y’igihe gito ryongera gukora rimaze gusanwa.
Kuri ubu ryongeye kubonekamo umwanda biturutse ku kuba ibikoresho byaryo byarashaje ndetse bimwe mu bice birigize birasenyuka nk’uko bamwe mu barikoreramo babwiye IGIHE.
Ndorimana ati “Iri bagiro ntirigira ibikoresho bihagije icyo dukeneye ni uko ryaba rigari bagashyiramo n’ibikoresho kuko ritakwakira inka nyinshi ni yo mpamvu tubagira hasi. Iki kibazo twakigejeje ku buyobozi bw’akarere ntibagira icyo bagikoraho hashize imyaka itanu bakizi.”
Kanyarutoki yunzemo ati “Urareba ibikoresho tumanikaho inyama byarashaje bimwe byaranaguye kandi no mu nzu imbere sima yagiye yangirika bigatuma gukora isuku bitugora ariko turagerageza. Turasaba ubuyobozi ko bwarisana maze tugakomeza gukora isuku neza.”
Umuyobozi w’Akarere ka Rusizi, Harerimana Frederic, yavuze ko bagiye gutangira gusana iri bagiro ariko ko mu ntangiriro z’umwaka w’ingengo y’mari wa 2018-2019, ku bufatanye n’inkeragutabara bazubaka ibagiro rya kijyambere mu rwego rwo gukemura ikibazo mu buryo burambye.
Ati “Iki cyumweru kirarangira dutangiye gusana ariko noneho mu gihe kirambye dufite umufatanyabikorwa (Inkeragutabara), turi kuganira ku mushinga wo kubaka ibagiro rya kijyambere twamaze kumuha ubutaka azaryubakaho.”
Akomeza agira ati “Ubu bari gutegura umushinga mu buryo bwagutse kandi baratwizeza ko nibatangira kubaka bitazafata amezi atandatatu batarangije kubaka, bizaba bikemuye ikibazo mu buryo burambye.”
Iri bagiro rizubakwa ahazwi nk’i Muhari mu Murenge wa Gihundwe, mu gihe hashize imyaka igera kuri itanu baryizezwa ariko bigategereza bagaheba.


text:
Burera: Abanyeshuri ba G.S Gaseke ntibarakora kuri mudasobwa
Yanditswe na MUTUNGIREHE SAMUEL
Mu gihe u Rwanda ruri kwimakaza ikoranabuhanga mu kwihuta mu iterambere, abanyeshuri bo ku Rwunge rw’amashuri rwa Gaseke, mu murenge wa Ruhunde, batangaza ko bamwe bagiye kurangiza amashuri yisumbuye, kimwe n’abo mu y’abanza, batarakora kuri mudasobwa, bayiga mu bitabo no ku kibaho mu ishuri.
Bamwe mu banyeshuri baganiriye n’Imvaho Nshya, kuri uyu wa Mbere tariki ya 14 Gicurasi 2018, ubwo Intumwa za Minisitseri y’Uburezi zageraga muri iki kigo mu bukangurambaga bwo kuzamura ireme ry’uburezi, abanyeshuri bo kuri iki kigo biga mu mwaka wa gatanu n’uwa gatandatu Imibare, Icungamutungo n’Ubumenyi bw’Isi (MEG) bavuze ko mu byo biga baba bakeneye gukora ubushakashatsi na bo ubwabo bakamenya ibyisumbuye ku masomo bahawe.
Hakizimana Alias, yagize ati “Ibintu byose twiga biba bikenera ubushakashatsi, kandi ubushakashatsi nta handi twabukorera atari kuri mudasobwa, biba bisaba ko twivumburira ibintu byacu cyangwa tukanabihuza n’iby’abarimu batwigisha mu ishuri bityo tukajya dukorera hamwe; ni bwo buryo birimo kutubangamiraho cyane.
Uko tuyiga, bazana ibitabo tukabyiga, tukamenya ngo iki ni ‘Mouse’ (agakoresho ka mudasobwa gafite ishusho nk’iy’imbeba), hano ni ukwandikiramo urupapuro n’ibindi. Na mwarimu ntayo yari yatuzanira ngo atwereke, mu bitabo rwose biba birimo ariko nta mudasobwa zihari”.
Imaniradukunda Jeannette, ati “No kuba ngana gutya ntarakanda kuri mudasobwa, utazi gufunga no gufungura ni ikibazo. Bayizanye bakabitubaza nta byo twashobora; ariko babanje no kubitwigisha tuzikoraho twabifata”.
Abo mu mwaka wa gatatu bo bagaragaje ko kutabona mudasobwa mu gihe biga isomo ry’ikoranabuhanga bibaca intege, ku buryo bamwe bataryiga, bakigira mu bindi kuko barambiwe kwiga ibyo batabona.
Umuyobozi w’Urwunge rw’Amashuri rwa Gaseke, Safari Benois, yabwiye Imvaho Nshya ko ikibazo cyateye kuba nta mudasoba abanyeshuri barabona ngo bayige ari ikibazo cy’umuriro icyo kigo kitagiraga ariko ubu wamaze kuhagera, biteguye kujya kuzisaba ku karere, ku buryo mu kwezi kwa Nzeri zaba zahageze zaba iz’abana bo mu mashuri mato za “One Laptop per Child” n’iz’abo mu mashuri yisumbuye za “Smart Classrom”.
Ati “Ikijyanye n’ishuri rya mudasobwa nta bwo twari kubishyiramo imbaraga tutarabona umuriro w’amashanyarazi. Izi nsinga mubona zigera hano mu kigo, zahageze muri Werurwe uyu mwaka; mu byo twemereye izi ntumwa za Minisiteri y’Uburezi ni uko tugiye gutegura icyumba, tukagishyiramo ibyangombwa bikenewe kugira ngo akarere nako kadukorere ubuvugizi na twe tuge ku rutonde rw’abazahabwa mudasobwa”.
Ku kijyanye na laboratwari, Safari yavuze ko bazasaba akarere kubaha ibikoresho bya laboratwari biri ku kindi kigo baturanye kitabashije kubona ishami risaba laboratwari bakazibaha.
Umuyobozi ushinzwe uburezi mu karere ka Burera, Musabwa Eumene, yijeje umuyobozi w’ikigo ko mu cyumweru kimwe bazagezwaho mudasobwa z’abo mu mashuri abanza naho iz’abo mu yisumbuye bazakorerwa ubuvugizi bakazihabwa ubwo bamaze kubona umuriro w’amashanyarazi.
Mu bindi aba banyeshuri bo ku Rwunge rw’amashuri rwa Gaseke bavuze ko bibabangamira mu myigire yabo mu nzira y’uburezi bufite ireme, birimo kuba nta byumba (laboratwari) byo gushyira mu bikorwa ibyo biga mu masomo y’ubumenyi, “Laboratory” kandi biga amasomo arimo ubutabire, ibinyabuzima n’ubugenge bisaba ko mu kizamini cya Leta bagira ibizamini byabyo bikorerwa muri laboratwari.
Minisitiri w’Uburezi ubwo aheruka mu karere ka Nyabihu, mu cyumweru gishize, akagezwaho ikibazo cy’abarimu badafite za mudasobwa zabo, yatangaje ko hari mudasobwa zigera ku bihumbi 18 zitegereje abazisaba, igisigaye ari ukugaragaza aho zikenewe.
TANGA IGITEKEREZO
Leave a Reply
Be the First to Comment!


text:
NABONA IJURU NTE? -UMUGAMBI W’AGAKIZA
Abantu benshi bashakisha Imana bahorana ikibazo cy’ingenzi mu mutima bati “ESE NAKORA IKI NGO NDAGWE UBWAMI BW’IMANA?” cg “NI IYIHE NZIRA IJYA MW’IJURU?”, cg “Imana inkeneyeho iki ngo inyemerere kwinjira mw’ijuru?”, cg “Najya mw’ijuru nte?”, n’ibindi bisa nka byo. Muri macye baba bibaza umugambi w’Imana w’agakiza k’abantu ku bugingo buhoraho ni uwuhe? Umuntu yakora iki ngo yemerwe n’Imana?, ndetse na Kristo ubwe icyo kibazo barakimubajije muri Yohana 6:28 bati “Tugire dute ngo dukore imirimo y’Imana?”
Soma izi ngingo zigiye zikurikiranye ubashe gusobanukirwa neza iby’umugambi w’agakiza k’abantu nk’uko Imana igatanga.
1. ABANTU BOSE BABAYE BABI
Imana yaremye isi n’ibiyirimo byose ari byiza gusa(Intangiriro 1:31), ariko hashize igihe abantu bahitamo gusuzugura Imana, bityo bikururira ICYAHA , kuva icyo gihe ikibi kinjiye mw’isi, abantu baba babi, kamere yabo ihinduka mbi by’iteka ryose(Intangiriro 6:5), ku buryo nta kiza na kimwe cyabavamo niyo bagerageza kukishakamo. Nk’uko utashakira amata kuri robine y’amazi ni ko kamere y’ububi bwa muntu itabasha gukora ikiza imbere y’Imana na gato.
2. UMUNTU AVUKA ARI UMUNYABYAHA
dawidi yuzuye umwuka wera yaritegereje asobanukirwa ko mu byukuri kuva akiri urusoro mu nda ya nyina yari umunyabyaha, kandi ko atabaye umunyabyaha ari uko amaze kugera kw’isi, ahubwo yari umunyabyaha mbere yuko anavuka. Kuva adamu na eva bacumura bakagira kamere y’icyaha, abana bose babyaye bagiye bavukana iyo kamere yabo, kuko buri kinyabuzima kigomba kubyara umwana ufite kamere nk’iyacyo. Inka igomba kubyara inka, ihene ikabyara ihene, n’umunyabyaha akabyara umunyabyaha. Bityo rero tuvuka dufite urubanza rudutsinda imbere y’Imana(Yesaya 48:8), tuvuka turi abanyabyaha kuko kamere yacu iba ari kamere y’icyaha yangwa n’Imana(Zaburi 51:7; Yesaya 48:8; Abaroma 3:12; Yesaya 64:5; Zaburi 53:2-4;Itangiriro 8:21; Zaburi 58:4; Abefeso 2:3), ntabwo tugirwa abanyabyaha n’ibicumuro dukora ahubwo turacumura kuko turi abanyabyaha, gucumura ni ingaruka za kamere y’icyaha iturimo.
3. KAMERE MUNTU NI ICYAHA
Kuba dufite kamere y’icyaha rero bivuze ko nta muzima n’umwe wabyawe n’umugore kuri iyi si, abantu bose baraguye kuva adamu yagwa muri edeni, nta n’umwe wakora imigambi y’Imana ijana kw’ijana (Zaburi 53:2-4), twese turi babi uhereye ku mushumba w’itorero (pasteur), ukajya ku bigisha amategeko,ukajya ku bana bato, ukajya ku bayoboke b’itorero runaka, ukajya kuri padiri na ba musenyeri ndetse na papa(pope) n’abandi bose bambaye umubiri ni babi – Ndetse cyane! Kuko bavukana kamere muntu y’icyaha. Muri yeremiya Imana irabaza iti “Yer 13:23 Mbese Umunyetiyopiya yabasha guhindura ibara ry’umubiri we, cyangwa ingwe ubugondo bwayo? Namwe ni uko ntimwabasha gukora ibyiza, kandi mwaramenyereye gukora ibibi.” Kandi inyandiko nyinshi muri bibiliya bisubirwamo kenshi ko nta muzima n’umwe uri kuri iyi si, bose bakoze ibibi badashobora gushyikira ubwiza bw’Imana. wabisoma imwe muri iyi mirongo(Abaroma 3:23; Abaroma 5:12; Abaroma 3:12; Yesaya 64:5; Zaburi 53:2-4; Zaburi 14:1-3; Umubwiriza 7:20; 1Yohana 1:8; 1Yohana 1:10; Yobu 25:4-6; Zaburi 143:2; Yeremiya 13:23 n’indi…. ), ndetse na pawulo ubwe yivugiye ko ari umunyabyaha kurusha abandi banyabaha bose babaho(1Timoteyo 1:15)
4. INGARUKA Z’ICYAHA NI URUPFU
Abaroma 6:23, Kuko ibihembo by’ibyaha ari urupfu…
Ubwo abantu bose ari abanyabyaha ubwo ni nde wakwinjira mw’ijuru kandi ingaruka z’icyaha ari urupfu rw’iteka? Umunyabyaha wese agomba guhanwa by’iteka ryose, kuko icyaha ni cyo kizana urupfu, ndetse no muri edeni Imana yabwiye Adamu na eva ko nibayisuzugura bakarya ku giti yari yarababujije no gupfa bazapfa(Intangiriro 2:17; Intangiriro 3:3) kandi koko byarabaye, nyuma yo kwikururira icyaha bahise batandukanywa n’Imana by’iteka ryose(Arirwo rupfu rubi kurusha), kandi ubwo Imana ari ubugingo(Yohana 14:6) ubwo iyo utari kumwe na yo uba uri mu rupfu, nubwo kiriya gihe batahise bapfa mu bigaragara ku mubiri bakimara kurya ku giti bari babujijwe, ariko imyuka yabo yari yapfuye kuko yari yatandukanijwe n’Imana by’iteka ryose (Kubara 18:22). Umuntu wese ukora ibyaha ntakwiriye kubana n’Imana niyo cyaba ari icyaha kimwe gusa kirahagije kumutandukanya na yo by’iteka nkanswe kuba kamere yawe yose ari icyaha, nta kindi twese dukwiriye uretse urupfu rw’iteka ikuzimu, nta n’umwe uvuyemo.
5. ICYAKORWA NGO DUKURWEHO ICYAHA
None ko twese turi abanyabyaha bya kavukire tutabitewe nuko ducumura, ahubwo kuko tuvuka turi abanyabyaha ari ko kamere yacu iri (ariyo kamere y’icyaha), ubwo ni nde wakizwa? (Matayo 19:25), kugirango ubone ijuru bigusaba kuba wera nkuko Imana yo mw’ijuru yera(Matayo 5:48), niba hari icyaha wiyiziho kuva wavuka kugeza ubungubu uri gusoma ibingibi umenye ko nta juru uteze na mba, kuko Imana itabana n’icyaha, niyo waba waratukanye rimwe gusa, kuko Imana itakwihanganira kubana n’icyaha na kimwe(Habakuki 1:13).
Niba uzi ko nta cyaha na kimwe wari wakora kuva wabaho hita urekerera gusoma ahangaha kuko ibikurikira birareba abantu biyiziho umugayo batari abera imbere y’Imana, niba wumva udacumura nta gakiza na gato ukeneye rwose. Ariko uzi ko hari ikibi yakoze(cg agikora) biturutse mu bubi bwe ari we ukomeza gusoma!
Imana yashyizeho uburyo bwo kubabarirwa ibyaha, kugirango icyaha wakoze kibabarirwe ni uko amaraso azajya aba yamenetse(Abalewi 17:11-14), nta kubabarirwa ibyaha hatamenetse amaraso (Abaheburayo 9:22), kuko ingororano y’icyaha ari urupfu(Abaroma 6:23), ari na yo mpamvu Imana yari yahaye abisirayeli ba kera amabwiriza ko ukoze icyaha wese akwiriye kwicwa, cyangwa se agatanga indi nyamaswa imena amaraso y’ibyaha bye mu kimbo cye.(Abalewi 5:6-19), bitabaye ibyo ntabwo wababarirwa ibyaha na gato imbere y’Imana. Ariko noneho ibyo bitambo batangaga nk’impongano y’ibyaha byabo byabaga ari ibinyabuzima by’agahe gato cyane nubundi byari bisanzwe bizanapfa, bivuzeko kuba ubuzima bwabyo ari ubwagahe gato n’imbabazi zatangwa kubwo gutanga ubwo buzima nk’impongano y’icyaha cyawe na zo ari iz’agahe gato, ari nayo mpamvu bahoraga bazana ibitambo kenshi cyane ngo bakomeze bababarirwe ibyaha byabo buri gihe.
6. IGITAMBO NYAKURI GIKURAHO IBYAHA
Abantu kubw’ibyaha byabo bakwiye igihano cy’iteka kure y’Imana. Kugirango ubabarirwe mu bisanzwe ugomba kubanza ukarangiza igihano cyawe, urugero niba nibye bakankatira imyaka 10 mu gihome, bazandekura ari uko ndangije igihano cyanjye. N’Imana izakubabarira ibyaha nurangiza igihano cyawe cy’iteka ikuzimu, gusa ikibazo ni uko iteka ridashira, byasabaga ko ukora igihano cyawe cy’iteka wakirangiza ukabona kubabarirwa, ariko iteka(igihe kidashira) rizarangira ryari? NTIRIZARANGIRA. Kandi umujinya w’Imana y’iteka ugomba guhoshwa n’igihano cy’iteka, cyangwa hakaboneka igitambo kivutswa ubuzima bw’iteka kugirango imbabazi z’iteka zitangwe.
Nuko Yesu Kristo umwana w’Imana wahozeho iteka ryose isi itararemwa(Yohana 1:1-4) aremera atanga ubugingo bwe bw’iteka kugirango abanyabyaha bose bakirizwe mu gitambo cy’amaraso ye yamennye ku musaraba. Yatanze ubugingo bwe bw’iteka kugirango tubabarirwe igihano cy’iteka cyari kidukwiriye twese.(Yohana 3:16)
7. KWAKIRA IMBABAZI Z’IMANA MU KWIZERA GUSA
Izo mbabazi twaherewe Ubuntu muri Kristo yesu dukwiye kuzakirira mu kwizera Kristo nk’umwana w’Imana watanze ubugingo bwe ku bwacu(Abaroma 3:24-26), cyangwa tukazanga niba ntazo dukeneye mu gihe twumva ko dushobora kwikorera ibyo Imana ishaka byose ku bwacu.
Mu byukuri umuntu ufite ubugingo buhoraho ni umuntu wakira imbabazi Imana itangira Ubuntu muri Kristo, binyuze gusa mu kwizera ko Kristo yapfuye ku musaraba ngo amukureho kamere ye y’icyaha burundu, bitanyuze mu mirimo yategetswe n’amategeko( abagaratiya 2:16; Ebefeso 2:8-9), kuko ntawushobora kubahiriza amategeko niyo yagerageza cyane bishoboka. Kwizera ko wakijijwe gusa ibyo birahagije kubona ubugingo buhoraho nta kindi Imana igusaba kurenzaho, uretse kwakira Imbabazi uhabwa udakwiriye mu kwizera igitambo cya Kristo cyo cyakogeje bya burundu gusa.
Yohana 6:28-29. Baramubaza bati “Tugire dute ngo dukore imirimo y’Imana?”, arabasubiza ati “Umurimo w’Imana nguyu: ni uko mwizera uwo yatumye.”
Yohana 3:14-18.
14 “Kandi nk’uko Mose yamanitse inzoka mu butayu, ni ko Umwana w’umuntu akwiriye kumanikwa,
15kugira ngo umwizera wese abone guhabwa ubugingo buhoraho.”
16Kuko Imana yakunze abari mu isi cyane, byatumye itanga Umwana wayo w’ikinege kugira ngo umwizera wese atarimbuka, ahubwo ahabwe ubugingo buhoraho
17Kuko Imana itatumye Umwana wayo mu isi gucira abari mu isi ho iteka, ahubwo yabikoreye kugira ngo abari mu isi bakizwe na we.
18Umwizera ntacirwaho iteka, utamwizera amaze kuricirwaho kuko atizeye izina ry’Umwana w’Imana w’ikinege.
Mu byukuri usomye bibiliya ntabwo Imana idusaba kwizera agakiza kayo ngo niturangiza tugerekeho indi mirimo ngo tubone kukakira, igisabwa nk’uko umaze kubyisomera mu magambo ya Yesu ubwe, ni UKWIZERA gusa, ntabwo ari ukwizera ngo nurangiza ukore ikindi kintu icyo aricyo cyose. wowe IZERE GUSA uraba ukijijwe by’iteka ryose.
Soma imwe mu mirongo isobanura neza ko mu byukuri twakijijwe n’ubuntu bw’Imana, kandi twakira izo mbabazi z’iteka mu kwizera Kristo nk’umukiza wacu gusa nta kindi. (Abefeso 1:13; Yohana 3:14-18; Yohana 3:36; Yohana 6:28-29; Yohana 6:40; Yohana 6:47; Yohana 11:25; Yohana 20:31; Ibyakozwe n’intumwa 16:31; Abaroma 3:22; Abagaratiya 2:16; Abaroma 3:24-26; Abefeso 2:8-9; Abafilipi 3:9; 2Timoteyo 3:15; 1Yohana 5:10; Abagaratiya 3:26; Yohana 3:3; Abaroma 6:23; Abaroma 5:17; Abaroma 4:3-5; Abagaratiya 2:21; 2Timoteyo 1:9 … ). Unashatse watangira usoma igitabo cy’urwandiko pawulo yandikiye Abanyeroma cyose, gikunzwe kwitwa (ABAROMA) muri bibiliya, ukarushaho gusobanukirwa neza iby’aka gakiza twaherewe ubuntu muri Kristo bitanyuze mu mirimo twakoze, ahubwo tubiheshejwe no kwizera imirimo Kristo yadukoreye yo kuducunguza amaraso ye.
Ubwo ahasigaye amahitamo ni ayawe, kwakira ako gakiza Imana itangira Ubuntu, binyuze mu kwizera ko amaraso ya Kristo ahagije mu gukuraho ibyaha byose wakoze,ibyo ukora ubu, ndetse n’ibyo utarakora byose nta na kimwe kiba kikubarwaho kuko nibyo yahaniwe mu mwanya wawe atabikwiye. Ari na yo nzira yonyine ihari yo kungwa n’Imana, cyangwa se ugakomeza ukageregeza ukirwanirira mu mbaraga zawe ushakisha ijuru ubinyujije mu mirimo myiza ugerageza gukora ngo uzabone ijuru. Gusa niba uhisemo gushakira ijuru mu kubaha amategeko yose no mu mirimo myiza nakwizeza 100% ko utazigera ubishobora na gato, kuko wasiga ibikwirukaho ariko ntiwasiga ibikwirukamo, kamere y’icyaha iguhoramo kandi ntiwabasha kuyiganza bya burundu niyo baguha imyaka igihumbi yo kubaho,ububi bwawe bwakwiyongera kurusha uko bwagabanuka, niyo wagerageza uburyo bwose uzi bubaho, utiringiye Kristo ngo wakire agakiza aguhera ubuntu mu kumwizera nk’umucunguzi wawe nta juru wageraho.


text:
Igisubizo: Bibiliya ihora itubwira ko igikorwa cy’umutinganyi ari icyaha (Itangiriro 19:1-13; Abalewi 18:22; Abaroma 1:26-27; 1 Abakorinto 6:9). Ku bw’umwihariko, mu Abaroma 1:26-27 hatwigisha ko ubutinganyi ari ingaruka yo guhakana no kutubaha Imana. Iyo abantu bakomeje gutsimbarara mu cyaha no kutizera, Imana “ishobora no kubateganyiriza” icyaha kirushijeho kuba kibi kandi kibatesha agaciro, kugira ngo ibereke ko ubuzima bwabo butarimo Imana, ari ubuzima butagira intego n’icyo bumaze. Mu 1 Abakorinto 6:9 hatumenyesha ko abatinganyi “abakiranirwa” batazaragwa ubwami bw’Imana.
Imana ntiremana umuntu irari ry’ubutinganyi. Bibiliya itubwira ko abantu bahinduka abatinganyi kubera icyaha (Abaroma 1:24-27) no kubera guhitamo nabi kwabo. Umuntu ashobora kuvukana inenge y’ubutinganyi, nkuko hari abantu bamwe bavukana muri kamere yabo guhohotera bagenzi babo n’ibindi byaha. Ibi ntibigomba kuba urwitwazo kugira ngo umuntu akore ibyaha, yishora mu binezeza umubiri bimucumuza. Niba umuntu yaravukanye kamere y’uburakari cyangwa umujinya w’umuranduranzuzi, ibyo se byaba ari byiza kugira ngo yishore mu ngeso zimucumuza? Ntabwo ari byo nagato! Ntiyagombye kwishora mu cyaha cy’ubutinganyi.
Ariko, Bibiliya ntisobanura neza ko ubutinganyi ari icyaha “gikabije” kuruta ibindi. Icyaha icyo ari cyo cyose kibabaza Imana. Ubutinganyi ni kimwe mu bintu byinshi biri ku rutonde mu 1 Abakorinto 6:9-10 bibuza umuntu kwinjira mu bwami bw’Imana. Dukurikije ibivugwa muri Bibiliya, Imbabazi z’Imana zishobora kugera no ku mutinganyi nkuko zihabwa umusambanyi, usenga ibigirwamana, umwicanyi, umujura, n’izindi nkozi z’ibibi. Imana yasezeranye ko izatanga imbaraga zo kunesha ibyaha, harimo n’icyaha cy’ubutinganyi, ku bantu bose bizera Yesu Kristo bifuza kurokoka (1 Abakorinto 6:11; 2 Abakorinto 5:17; Abafilipi 4:13).
Ikibazo: Bibiliya ivuga iki ku butinganyi? Mbese ubutinanyi ni icyaha?
Igisubizo: Bibiliya ihora itubwira ko igikorwa cy’umutinganyi ari icyaha (Itangiriro 19:1-13; Abalewi 18:22; Abaroma 1:26-27; 1 Abakorinto 6:9). Ku bw’umwihariko, mu Abaroma 1:26-27 hatwigisha ko ubutinganyi ari ingaruka yo guhakana no kutubaha Imana. Iyo abantu bakomeje gutsimbarara mu cyaha no kutizera, Imana “ishobora no kubateganyiriza” icyaha kirushijeho kuba kibi kandi kibatesha agaciro, kugira ngo ibereke ko ubuzima bwabo butarimo Imana, ari ubuzima butagira intego n’icyo bumaze. Mu 1 Abakorinto 6:9 hatumenyesha ko abatinganyi “abakiranirwa” batazaragwa ubwami bw’Imana.


text:
UMUTEKANO
Ruhango:Arakewaho kwicisha agafuni murumuna we, banafite abagore bava inda imwe
Biravugwa ko yicishijwe agafuni
Kanyarwanda James w’imyaka 38 ari mu maboko ya polisi mu Karere ka Ruhango, akekwaho kwicisha agafuni murumuna we Nshimuyumukiza Silver w’imyaka 32.
Ubwo bwicanyi bwabaye ahagana saa tatu z’ijoro ryo kuri uyu wa Kabiri tariki 27 Nzeli 2016, mu Kagali ka Mwendo mu Murenge wa Mbuye.
Umunyamabanga Nshingwabikorwa w’Umurenge wa Mbuye Jean Paul Byiringiro, aganira na Makuruki yatangaje ko amakuru bafite agaragaza ko urwo rupfu rwatewe n’amashyari yo mu miryango.
Byiringiro yavuze ko ubusanzwe Kanyarwanda na Nshimiyumukiza bari bafite abagore bava inda imwe, icyakora ngo yahoraga abwira Nshimiyumukiza ko we kwa nyirabukwe bamwubaha.
Ikindi ngo Kanyarwanda yagiriraga ishyari murumuna we kubera ko yari afite akabari ndetse bigaraga ko urugo rwa Nshimiyukiza rutera imbere kurusha urwe.
Mbere yo kwica murumuna we, Kanyarwanda ngo yinjiye mu kabari ka murumuna we afata inzoga zose zari zirimo arazimena ngo avuga ati “reka nguhombye”.Nyuma nibwo yafashe agafuni agakubita murumuna we mu mutwe.
Uyu mugabo ngo si ubwa mbere agerageza kwica, kuko yigeze no gutera icyuma nyirabukwe.
Byiringiro uyobora Umurenge wa Mbuye, yavuze ko bari gushishikariza abaturage kubana neza mu mahoro, no gukemura ibibazo biri mu miryango hakiri kare, kugirango bitagera ku rwego rwo kwicana.
IBITEKEREZO
-
uwomunt bamuhane byinangarujyero pe!!
-
Andika Igitekerezo Hano james nibamukatire urumukwiye ngo yashatse nokwica umugorewe bamukatire burundu yakwica nabandi
-
Birababaje Kubona Hacyigaragara Abantu Bagira Ishyari Ko Bagenzi Babo Batera Imbere Bakabica Aho Batabarebeyeho Nkurugero Rwiza Maze Bakure Amaboko Mumifuka Bashake Ubuzima.
-
Kanyaru uri igishwi gusa.
-
Ntibitangaje kuba abaturage bamarana kuko nabategetsi babo air bagafuni mukutumvikana bikaviramo beamer kurigiswa nokugongerwa namakamyo mimihanda.Rda iterambere kuribyose ntitwasigaye.
-
Ibyo twabyumvuga Hano M UGANDA none nomurwagasabo byahageze dusenge!!!!


text:
Iyi si RUSWA ni UBUJURA! –> Ngoma: Umutungo waguzwe miliyoni 29 hari uwatanze 40 ngo cheque ntizemewe
*Muri cyamunara abahesha b’inkiko baravugwaho kuba ba komisiyoneri,
*Muri ibi byabereye i Ngoma abaturage ntibanyuzwe n’uko amafaranga yabariwe mu ruhame,
*Hari abavuga ko abahesha b’inkiko barya ruswa muri cyamunara.
Guteza cyamunara si ijambo rishya mu matwi y’abaturage, bashyira mu majwi abahesha b’inkiko kuba batesha agaciro imitungo iba igiye gutezwa ikagurishwa ku giciro gito cyane ndetse akenshi ikagurwa n’inshuti magara zabo cyangwa umuhesha w’inkiko wayiteje cyamunara.
Abanyamategeko twaganiriye kuri iki kibazo bameza ko urebye neza wasanga ikiba kihishe inyuma ari ruswa bakaba bagira inama nyir’umutungo watejwe cyamunara kutazajya yemera mu gihe atanyuzwe n’uko umutungo we ugurishijwe ahubwo ngo ajye ahita ajyana ikirego mu rukiko rumurenganure.
Umuseke wageze mu kagari ka Karenge mu murenge wa Kibungo mu karere ka Ngoma, umuhesha w’inkiko ateza cyamunara umutungo w’uwitwa Bizimungu Thierry ariko habamo ikibazo kutanyurwa na nyiri mitungo avuga ko agaciro kayo kapfobejwe kandi harimo n’amananiza.
Uwatangaga amafaranga menshi yatanze miliyoni 40 n’ibihumbi 50 ariko ntiyemererwa gutwara uwo mutungo kuko ngo adafite cheque y’amafaranga mu mufuka.
Aha icyamunara kigiye gutangira yahise yanga ko bishyura hakoreshejwe cheque kandi atari yarigeze abishyira no mu itangazo ngo ryari ryaramanitswe.
Ibi byahise bituma uwari waje yitwaje ibikapu byuzuyemo milioni 29 ari we wegukana uwo mutungo uwari watanze menshi ntiyaba akiwubonye.
Bizimungu Thierry nyiri uyu mutungo, yahise yamagana iki kemezo avuga ko kibogamiye ku wo yise ko ari inshuti y’umuhesha w’inkiko.
Ati ”Nzi neza ko igiciro bayigurishije kidakwiranye n’inzu yonyine irimo, ntabwo iyakwiye. Yaje yabyiteguye jye numvaga iri bugere nko muri milioni 80 none reba yanze cheque.”
Tuyishime Claude wari watanze amafaranga mesnhi ariko ntahabwe agaciro ngo kuko ari cheque, yavuze ko ipiganwa nk’iri ritabaho ngo kuko si ubwa mbere apiganwe.
Umuhesha w’inkiko wateje cyamunara iyi mitungo ntiyemeye kugira icyo avuga mu itangazamakuru, ariko abaturage bari aho Cyamunara yabereye ntibyabanyuze.
Me Mwizerwa Marie Grace, umunyamategeko hano mu Rwanda wunganira abantu mu nkiko, aremeza ko urebye neza wasanga ikiba kihishe inyuma y’ibibera muri cyamunara ari ruswa akagira inama nyir’umutungo waterejwe imitungo kutazajya yemera ko umutungo we ugurishwa ku giciro gito ahubwo ngo ajye ajyana ikirego mu rukiko rumurenganure.
Ati ”Byagaragaye ko umuhesha w’inkiko aba afite undi ku ruhande uteganyijwe kandi atanga amafaranga make, urumva rero hari ibanga baba bafitanye rishingiye ku cyaha cya Ruswa. Nabagira inama kuzajya batambamira iyo cyamunara mu gihe batanyuzwe n’igiciro kuko amategeko abaha uburenganzira.”
Ubusanzwe Cyamunara ibera mu ruhame ariko ntibimenyerewe ko amafaranga azanwa mu gikapu akabarirwa mu ruhame uwazanye cheque akimwa agaciro.
Elia BYUKUSENGE
UMUSEKE.RW/I Burasirazuba


text:
Ibikoresho :
Ifarini y’ingano 1 kilo
Igitunguru 1
Amavuta litiro 2
Isukali ¼ kg
Amazi ashyushye
Uko bikorwa :
Vanga ifarini n’isukali, ukate ibitunguru unagemo
Genda wongeramo amazi ashyushye ariko ubivangisha intoke kugeza bivuyemo pate( umutsima) woroshye
Tereka hasi uwo mutsima uwureke mu minota 30 utangire gusa n’ubyimba
Fata wa mutsima uwukatemo udusate duto duto ukurikije uko kamwe kari buvemo capati ushaka
Genda ufata buri gasate ugashyire ku meza asa neza
Genda unyuzaho icupa cg agati kabugenewe bisa neza hejuru kugeza ugize forme ya capati
Otsa capati wakoze ku ipanu yabugenewe ugende ushyiraho amavuta kugirango zidashirira
Hindura impande zose zishye neza
Capati irimo isukali
Ibikoresho :


text:
Nk’ubundi bworozi bw’amatungo, inkwavu zikenera uburinzi ku mpamvu y’imitere y’ahantu, y’udukoko , kugira ngo ubone umusaruro mwinshi. Umwuka mwiza n’uw’akamaro kanini mu kurinda indwara z’ubuhumekero nka pasteurellosis na pneumonia. Dore ingamba wakagombye gufata:
isuku ni ingenzi ikiraro kigomba kuba gisukuye neza.
kwica udukoko two mu kiraro ukurikije amategeko .
kuzirinda kwandura , isuku y’ibiryo n’amazi.
gushyira izirwaye ukwazo kugira ngo zivurwe.
kuzikuraho udukoko mu gihe gihoraho.
gushyiraho aho wihanagurira ujya kwinjira mu kiraro kugira ngo urinde iyinjira ry’udukoko mu nkwavu.
amakenga ku mbwa, imbeba, inzoka n’injangwe zishobora gutera ibibazo. Byitondere kandi unabirinde inkwavu.
Uburyo bwo kurinda inkwavu
Shyiraho Igitekerezo!
Subscribe to: Post Comments (Atom)


text:
Mu ngo habaramo ibintu bitandukanye, bitamenwa n’abantu bo hanze, zimwe zirara zishya bwacya zikazima, ahandi ugasanga umugore afite ihabara ku ruhande, abandi ugasanga abakozi ni inshoreke za ba shebuja kandi abantu bo hanze nti babe barabukwa. Amabanga y’urugo atandukanye amenwa n’abakozi bo mu ngo.
Abakozi bakora akazi ko mu rugo bamwe bakunze kwita ababoyi n’abayaya, bamenya byinshi byo mu ngo bakoramo, ku buryo bamwe muri bo usanga abakoresha babo batinya no kubirukan,a cyangwa kubacyaha iyo bakoze amakosa kubera ko baba batinya ko babavamo.
Abakozi batandukanye bo mu Murenge wa Gatsata, Akarere ka Gasabo mu Mujyi wa Kigali baganiriye na IGIHE batangaje ko ibibera mu ngo zaba shebuje biba birenze uko bagaraga mu nzira.
Amazina yabo twayahinduye, kubera impamvu z’umutekano wabo.
Kadogo amaze imyaka itatu mu rugo akoramo, yadutangarije ko aho akora ari abarokore, dore ko ngo no mu rugo rwabo hari icyumba cyo gusengeramo. ” Iyo ijoro rigeze birahinduka, barara barwana, numva mabuja abwira bosi ngo azane indaya ze”. Ibi ni ibitangazwa na Kadogo.
Fifi ati” Mubuja naramwifatiye aryamanye n’umusore uba mu gipangu cyacu, banabyaranye umwana, kandi Boss (Soma Bosi) ntabyo azi. Niyo nakora amakosa ameze gute ntashobora kunkoraho, yankuye ku bihumbi bitanu, angeza ku bihumbi icumi ngo si nzabivuge”.
Abakozi b’abakobwa cyane cyane, batubwiye ko bagirana ubucuti bwihariye na ba shebuja, ba nyirabuja nti babe barabukwa, bityo bikaba imbarutso y’agasuzuguro imbere ya ba nyirabuja.
Bakomeje batubwira ko, byinshi mu byo baba bazi ku mibanire y’abakoresha babo, bo ntacyo baba babiziho, dore ko hari n’ibyo baba bazi ku mugore/umugabo, mu gihe uwo bashakanaye nta cyo abiziho.
Ese uwawe nta mabanga yaba akubikiye?


text:
Iryo serukiramuco ryitabiriwe n’abantu bagera ku gihumbi barimo abahoze ari abakuru b’ibihugu, impuguke mpuzamahanga mu mategeko, abaminisitiri batandukanye, baturuka mu bihugu byabo, abayobozi b’amadini,n’abahagarariye abagore baturutse mu bihugu 130 byo ku isi.
Abitabiriye iryo serukiramuco babarirwaga mu bantu 100,000, bari bakoranye mu rugamba rwo gukora ubuvugizi ngo harebwe ko intambara zahagarara ku isi.
Ku munsi wa nyuma w’iri serukiramuco wabereye muri Stade ya Seoul Jamsil Olympic yo muri Korea y’Amajyepfo, kuri uyu wa 18 Nzeri witabiriwe n’Umuyobozi wa HWPL Man HeeLee, n’uw’umuryango Mpuzamahanga w’abagore bahanira amahoro (IWPG), Nam Hee Kim, na Du Hyen Ki uhagarariye umuryango mpuzamahanga w’urubyiruko ruharanira amahoro ku isi (IPYG).
Akarasisi kasaga n’akabaye hasozwa imikino ya Olempike y’i Rio, niko karanze ibyo birori gakoranwa ubudasa, abantu bafite indabo ziranga ibihugu byabo, habyinwa imbyino zishingiye ku mico y’ibihugu, imimerere ya cyami, indimi zitandukanye, kwambara bidasanzwe (Mask)…, uwiyerekanaga yabaga yambaye hakurikijwe umuco w’igihugu cye, ibintu byatumye abari aho bahaguruka bizihirwa n’ibirori.
Umuyobozi wa HWPL, Lee mu ijambo rye yagize ati “ Uyu munsi muri iri serukiramuco ry’amahoro ryibutsa ku nshuro ya kabiri ibikorwa by’umuryango mpuzamahanga w’impuzamatorero yita ku kwimakaza umuco w’amahoro (WARP), umwuka w’Imana uturuka mu Ijuru, n’uwabatuye isi yakoranye n’amatwi, amaso, n’imitima y’umuryango mpuzamahanga. Nimureke tubasabe ( Abayobozi b’amatorero, n’abakuru b’ibihugu), gusinyira umusanzu wo guhagarika intambara ku isi, mureke natwe tuwutange. Iyi niyo nzira nziza yo gukunda isi n’abayituye, nk’urumuri, imvura n’umwuka byo mu ijuru. Iyi ni yo politiki nziza, ni naryo yobokamana nyakuri, uru nirwo rukundo n’amahoro nyakuri.”
Umuyobozi w’umuryango mpuzamahanga w’abagore baharanira amahoro ku isi IWPG, Kim yasabye umuryango mpuzamahanga gukorera hamwe mu rwego rwo kwihutisha gahunda zizana amahoro.
Yagize ati “Abakuru b’ibihugu byose ku isi, bakwiye guhuriza hamwe mu rwego rwo kwimakaza amahoro, no gutanga umusanzu wabo mu kwimakaza amahoro no guhagarika intambara. Icya kabiri, amatorero yose yo ku isi, akwiye kurenga imbago agashyiraho amahame agamije kwimakaza umuco w’amahoro. Icya gatatu, abagore bose n’urubyiruko rwo ku isi yose, bagomba kwinjira mu miryango ya IWPG na IPYG, hagamijwe kugarura amahoro. Icya kane, amasomo ku mahoro akwiye kwinjizwa mu burezi bwo ku isi yose ndetse akitabirwa na bose.
Igikorwa nyamukuru cyagaragaye muri uyu muhango ndetse kigakora ku mitima ya benshi ni ibikorwa byakozwe n’itsinda ry’urubyiruko 11,440, baturuka mu Muryango mpuzamahanga uharanira amahoro. Ibikorwa bahakoreye byagaragaje imbaraga zidasanzwe bamaze amezi atanu bakoresha baharanira amahoro, byatumye abari aho bose basagwa n’ibyishimo bakarira.
Umwe mu bagize urwo rubyiruko rwakinnye uwo mukino witwa Min Ji Song yagize ati “ Abenshi mu bagize iri tsinda babashije guhuriza hamwe imbaraga kugira ngo baharanire amahoro. Nizera ko uyu mutima wagakwiriye kuba imbuto ziterwa mu mitima y’abantu bakigiramo amahoro arambye.”
Yakomeje avuga ko yifuza guha icyizere abantu bose bo ku Isi bazahajwe n’intambara, n’imidugararo.
Umukino wari ugabanyije mu bice bitatu: Amateka n’ububabare bwo mu ntambara ya mbere n’iya kabiri y’isi, ibikorwa byo kugarura amahoro by’umuryango HWPL, n’uruhare rwawo mu kunga Korea zombi, hagamijwe kwimakazwa amahoro.
Itsinda ry’umuryango mpuzamahanga w’urubyiruko ruharanira amahoro ku Isi, IPYG ryarishimiwe cyane ndetse riba urwibutso rw’inama ya WARP.
Imibare itandukanye yagarutse ku gushimira ibikorwa by’amahoro by’umuryango HWPL uharanira amahoro no gushimira Inama ya kabiri y’ihuriro ry’abanyamadini.
Uwahoze ari perezida wa Repubulika ya Croatia, Ivo Josipović yagize ati “ Gutangaza amahoro no guhagarika intambara, ni ibikorwa by’indashyikirwa by’umuryango Mpuzamahanga wiyemeje kwimakaza amahoro no kugarura urumuri, ni umusanzu mwiza mu guhirimbanira amahoro ku isi. Gutangaza umuco w’amahoro, ntibyabwiwe abategetsi b’ibihugu by’isi mu rwego rwa Politiki gusa, ahubwo byabwiwe buri muntu wese, byatumye yumva ko hakwiye kugira igikorwa cyihutirwa mu guhagarika intambara no kugarura amahoro ku isi.”
Umwami w’ubwami bwa Cambodia, TepVong yatanze ubutumwa bwo gushimira.
Yagize ati “ Ndizera ko inama mpuzamahanga ya WARP y’uyu mwaka izasigira abatari bake amahoro, n’ibyishimo, ubugwaneza, impuhwe, kubabarira, kwirinda intambara, n’imbaraga nyinshi mu guharanira amahoro, ibyishimo no kwishyira ukizana mu buzima bwabo bwa buri munsi mu miryango yabo, muri sosiyete no mu isi muri rusange.”
Iri serukiramucvo ry’amahoro ryatangiye ku wa 17 rigeza ku wa 19 Nzeri 2016, ibikorwa byose byabereye muri Hoteli Mpuzamahanga ya Sam Sung.
Ku wa 19, ku munsi wa nyuma abashyitsi basaga 1000 bo muri Korea no hanze yayo barashimiwe nyuma y’ibiganiro byabaye ku wa 17 Nzeri 2016. Byarangiye abari aho bemeranyijwe igihe amahoro azaba yamaze kwimakazwa binyuze mu gushyiraho imirongo migari yo guhararika intambara.


text:
NUR: Haganiriwe ku bizaba bikubiye muri Politiki y’ubukorerabushake
Kuri uyu wa gatatu tariki 21 Werurwe,2012, Minisitiri w’urubyiruko Jean Philibert NSENGIMANA n’abanyeshuri bo muri Kaminuza nkuru y’u Rwanda baganiriye ku bikubiye muri politiki y’ubukorerabushake. More...
Abasenateri bagiranye inama nyunguranabitekerezo n’akarere ka Nyamasheke
Komisiyo ya politiki n’imiyoborere myiza muri Sena yagiranye inama nyunguranabitekerezo n’ubuyobozi, sosiyete sivile ndetse n’abafatanyabikorwa bo mu karere ka Nyamasheke, ku birebana n’uruhare More...


text:
Nyakwigendera Anastase Hakizimana
Ku gicamunsi cyo kuri icyi cyumweru nibwo Hakizimana Anastase wari umwalimu muri Kaminuza yagiye kureba aho icyobo cy’umusarani yacukuzaga iwe kigeze ariko agira ibyago aranyerera agwa muri icyo cyobo ahita yitaba Imana.
Anastase Hakizimana yigishaga isomo ry’ubugenge “phyisics” muri Kaminuza y’u Rwanda. Yari atuye mu Murenge wa Tumba akagali ka Rango B umudugudu wa Urugwiro ari naho yaguye.
Umuvugizi wa Polisi mu Ntara y’Amajyepfo IP Emmanuel Kayigi yatangarije Umuryango ko Hakizimana Anastase yacukuzaga umusarane I Tumba aho yari atuye ukaba wari umaze kugera kuri metero 15 yajya kureba aho ugeze akanyerera akagwamo abanje umutwe.
Yagize ati:” hari ahagana saa cyenda n’igice z’amanywa, abacukuraga bari batashye we ajya kureba uko umeze (umwobo bacukuraga) ari kumwe n’umuplombier (ukora iby’amazi). Urabizi ko n’imvura yiriwe igwa yagize atya aranyerera abanzamo umutwe bamukuramo yamaze gupfa, ubu umurambo wajyanwe kuri CHUB ngo bawupime”.
Vital Migabo, Umunyamabanga Nshingwabikorwa w’Umurenge wa Tumba yatangarije Umuryango ko Hakizimana Anastase yari afite imyaka 51 akaba asize umugore n’abana babili.
Vital Migabo avuga ko Anastase yari umugabo witanga cyane kugeze aho akazi yakoraga k’ubwalimu muri Kaminuza yari agafatanyije no kuba akuriye Abunzi mu Kagali ka Rango B yari atuyemo.
Yagize ati:” ubundi biragoye ko umwalimu wa Kaminuza abona umwanya, ariko Anastase yari umuntu witanga cyane, yari akuriye Abunzi mu Kagali”.
Umwe mu bakoranye na Anastase Hakizimana yatangarije Umuryango ko kuri Kaminuza yitangiraga akazi ke kandi yari umuhanga. Avuga ko nta dosiye n’imwe y’ibibazo mu kazi yaba azi Anastase yigeze agaragaramo mu myaka irindwi avuga ko bakoranye.
Imana imuhe iruhuko ridashira!
yooo Imana imwakire mu bayo kandi mboneyeho no kwihanganisha umuryango we.
RIP. Kandi umuryango n’inshuti bihangane. Yari umukozi w’intangarugero.
RIP Anastase
Imana imuhe iruhuko ridashira yari umwarimu Uzi ubwenge kd ugira umutima mwiza
Gahunda y’Imana ntawe uyisubiza inyuma.Imana umuhe iruhuko ridashira.
Imana imwakire mubayo nanjye ndamuzi yaranyigishije. Yitondaga kandi yari umuhanga cyane kandi yicishaga bugufi.


text:
INCAMAKE KU MIKORERERE YA MAJ N’ABUNZI
1.INCAMAKE KU MIKORERERE YA MAJ
MAJ bivuga mu magambo arambuye y’igifaransa Maison d’Accès à la Justice, nkuko bisanzwe ikorera mu Turere twose tw’u Rwanda.
Mu nshingano zayo muri rusange ikaba ishinzwe kwakira ibibazo by’Abaturage, akaba ari umurimo uhuriweho n’abakozi 3 muri buri Karere.
Hari Umuhuzabikorwa wa MAJ NYABIHU, ushinzwe guhuza ibikorwa byose bya MAJ , Umukozi wa MAJ ushinzwe kurangiza imanza z’abatishoboye ( MAJ Assistant in Charge of Judgment Execution );
Hari kandi umukozi ushinzwe GBV no gukurikirana ibikorwa by’Abunzi mu Karere
Muri rusange MAJ itanga ubujyanama mu bijyanye n’amategeko, igakora ubuvugizi ku bw’abayigana mu zindi nzego, igakora imyanzuro yo gutanga ibirego mu nkiko ku baturage ibona ko ari ngombwa.
Umuhuzabikorwa wa MAJ kandi yunganira kandi agahagararira mu nkiko abatishoboye babarizwa mu cyiciro cya mbere cy’ubudehe.
Umukozi wa MAJ ushinzwe kurangiza imanza arangiza imanza z’abatishoboye bari mu cyiciro cya mbere cy’ubudehe kigaragazwa n’icyemezo gitangwa n’ubuyobozi bubifitiye ububasha.
Muri make MAJ ikorana hafi na hafi n’Akarere mu rwego rwo gukemura ibibazo by’abaturage ndetse no kubagira inama ku bibazo baba bafite bijyanye n’amategeko.
MAJ kandi ifasha mu gukurikirana ibikorwa by’Abunzi bya buri munsi, kubagenera amahugurwa mu rwego rwo kubongerera ubumenyi mu bijyanye n’ubuhuza ,amategeko akunze gukoreshwa hakurikijwe ibibazo bakemura muri Komite zabo.
MAJ kandi binyuze ku mukozi ushinzwe kurangiza imanza ikurikirana irangizwa ry’imanza mu Karere ka Nyabihu ndetse ikanahugura abahesha b’inkiko batari ab’umwuga bakorera mu Karere.
2.INCAMAKE KU MIKORERE Y’ABUNZI MU KARERE
Mu Karere ka Nyabihu dufite Komite z’Abunzi z’imirenge 12,iz’utugari 83.
Ubusanzwe Abunzi bagengwa n’itegeko n° 37/2016 ryo ku wa 08/09/2016 rigena imitunganyirize, ifasi,ububasha n’imikorere bya komite y’abunzi.
Nkuko biteganywa n’iri tegeko ibibazo bitangwa mu buyobozi k’Umunyamabanga Nshingwabikorwa w’Akagari cg Umurenge bitewe n’urwego bariho, ugishyikirijwe akagishyikiriza abunzi nabo bagashyiraho umunsi wo kugikemura.
Mu karere ka Nyabihu hari Komite z’Abunzi 85, zirimo 73 z’utugari na 12 z’imirenge. Buri Komite ikagira umunsi wo guteraniraho igakora ubutumire bw’Abafitanye ikibazo ndetse igashyiraho umunsi wo ku gikemura mu buryo bwo kunga cyangwa bwo gufata umwanzuro mu gihe abafitanye ikibazo bananiranywe kumvikana.
Muri rusange Abunzi bahabwa amahugurwa yo kubongerera ubumenyi mu bijyanye n’akazi kabo k’ubwitange,bagahabwa ibikoresho . Ibyo byose bikorwa na MINIJUST ku bufatanye n’abaterankunga bakorera mu Karere ka Nyabihu aribo RCN Justice & Démocratie.
Mu mikorere yabo abunzi bagengwa n’itegeko twavuze haruguru naho ku bijyanye n’imyitwarire yabo, bakagengwa n’iteka rya Minisitiri w’Ubutabera akaba n’intumwa nkuru ya Leta.
Komite y’Abunzi itorwa na njyanama y’urwego barimo ikaba ari nayo ifata umwanzuro wo kwirukana umwumzi wagaragayeho imyitwarire mibi idashobora kubangikanywa n’akazi ko kunga.
Komite z’Abunzi ku rwego rw’Akarere zikurikiranwa kandi zikagirwa inama n’Umukozi wa Minisiteri y’Ubutabera uzwi nka MAJ ushinzwe GBV & ABUNZI Commettees.
AMAZINA Y’ INKIKO N’ AMASHAMI YA NPPA
-Urukiko rw’ ibanze rwa Mukamira n’ ishami ry’ ubushinjacyaha: bikorerera mu Murenge wa Mukamira Akagari ka Rubaya, Umudugudu wa Gashomero
-Urukiko rw’ ibanze rwa Jomba n’ ishami ry’ ubushinjacyaha : bikorera mu Murenge wa Jomba, Akagari ka Nyamitanzi Umudugudu wa Rugera.
Ahandi wasanga amakuru ajyanye n' Ubutabera: MINIJUST ; NPPA


text:
Umuturage witwa Batema Innocent wo mu Kagari ka Manjari, Umurenge wa Gataraga mu Karere ka Musanze, yasanzwe n’abaturanyi be mu nsi y’ikiraro giherereye mu rusisiro atuyemo yitabye Imana nta gikomere na kimwe kigaragara ku mubiri we.
Umurambo wa Batema wabonywe n’abaturage bari bazidukiye mu masengesho yo mu museso kuri iki Cyumweru tariki ya 19 Gashyantare 2017, saa kumi n’ebyiri z’igitondo. Umwe muri abo baturage agira ati “Nta kintu na kimwe dushinja nyakwigendera, oya! Bariho basangira(...)
Umuturage witwa Batema Innocent wo mu Kagari ka Manjari, Umurenge wa Gataraga mu Karere ka Musanze, yasanzwe n’abaturanyi be mu nsi y’ikiraro giherereye mu rusisiro atuyemo yitabye Imana nta gikomere na kimwe kigaragara ku mubiri we.
Umurambo wa Batema wabonywe n’abaturage bari bazidukiye mu masengesho yo mu museso kuri iki Cyumweru tariki ya 19 Gashyantare 2017, saa kumi n’ebyiri z’igitondo.
Umwe muri abo baturage agira ati “Nta kintu na kimwe dushinja nyakwigendera, oya! Bariho basangira urwagwa bigeze aho tubona barumenannyeho, batangiye gufatana mu mashati turabakiza nuko Batema ahita yitahira (…) bukeye twatunguwe no kumubona munsi y’ikiraro yapfuye twese tugwa mu kantu.”
IP Innocent Gasasira, umuvugizi wa Polisi y’Igihugu mu Ntara y’Amajyaruguru akaba n’Umugenzacyaha mukuru muri iyo ntara, yahamirije iki kinyamakuru ibya ruriya rupfu; avuga ko ku ikubitiro polisi yataye muri yombi abantu benshi ariko biza kurangira isigaranye uwasangiye na nyakwigendera bakanamenanaho urwagwa.
Ati “Hari uwari watonganye na nyakwigendera tukaba dukeka ko wenda ashobora kuba ari we wamuhiritse muri icyo kiraro, ubwo twabaye tumufunze ariko turacyakomeje kubikirikirana. Umubiri nta gikomere wari ufite.”
Yungamo ati “Ubwo iperereza rirakomeje n’ibisubizo byo kwa muganga byose kugira ngo byose tuzabihuze tumenye mu by’ukuri icyeteye urupfu rw’uriya nyakwigendera.”
Agaruka ku bikunze gutera urugomo rukururwa n’abaturage baba banywa inzoga, IP Gasasira asobanura ko mu iperereza polisi ikunze gukora isanga “hari ukuntu abaturage bagaragara nk’abari kunywa inzagwa ariko harimo n’izindi nzoga z’ibiyobyabwenge nka ziriya za blue skys.”
Akomeza agira ati “Akenshi rero biriya by’urugomo biterwa n’ubusinzi (…) ubwo rero umusinzi nk’uwo iyo yanyweye inzoga ibyo byose ntabitekereza bigatuma yakora ibikorwa bibi nka biriya byo kuba yashaka kuvutsa mugenzi we ubuzima ariko akenshi biba bitewe n’ubusinzi cyane cyane bw’ibiyobyabwenge.” via:Izuba
IP Gasasira Innocent, Umuvugizi wa Polisi y’Igihugu mu Ntara y’Amajyaruguru akaba n’Umugenzacyaha mukuru muri iyo ntara
Yanditswe na Niyomugabo /Muhabura.rw


text:
Impamvu 10 zishimangira ko Imana yirirwa ahandi igataha i Rwanda
Byajyaga bifatwa nk’umugani ko “Imana yirirwa ahandi igataha i Rwanda” ariko bimwe mu bimenyetso bigenda bigaragaza ko umugani ugana akariho.
Ikigo cyo muri Amerika Fadors giha ba mukerarugenda amakuru abayobora ku hantu hatandukanye baba bashaka gutemberera, muri 2013 cyanditse inkuru ku mpamvu 12 zatera buri wese kwifuza gutemberera mu Rwanda.
Ni mu gihe kandi u Rwanda rwari rumaze imyaka rwihariye intsinzi ku rwego rw’isi mu imurikabikorwa ngarukamwaka rinini ku isi ry’ubukerarugendo ribera mu Budage (ITB Berlin).
Televiziyo rutura yo muri Amerika, CNN, muri Mutarama 2017, na yo yashyize u Rwanda mu hantu Nyaburanga haryoheye ijisho n’ubuzima ku isi, buri wese yakwiye kugira inzozi zo gutemberera.
Ubwo Ikigo Mpuzamahanga, Condé, gitwara ba mukererarugendo b’abaherwe baba bifuza kwinezeza, cyashyiraga ku rutonde ahantu ho gusohokera no kwinezereza kurusha ahandi muri Afurika, u Rwanda na bwo rwagaragaye kuri uru rutonde.
Uko imyaka itaha ni ko u Rwanda rurushaho kugira uburanga ku buryo isura yarwo itungura abanyamahanga barugendamo.
Byongeye, n’imibereho y’Abanyarwanda ubwabo igenda irushaho kuba myiza, bityo bagakenera ahantu hatandukanye bashobora gutemberera bakinezeza, aho bashobora kwimukira bagatura kuko haryoheye ijisho cyangwa bakahaba mu minsi yabo y’iza bukuru.
Kigali Today, yabahitiyemo ahantu hatandukanye hirya no hino mu Rwanda, ugera ukumva utatava bitewe n’uburanga bwaho.
Urutonde ruriho ahantu 10 hatandukanye hatwara umutima na roho kuko ruriho ingeri zose z’ubukerarugendo haba mu myemerere, imyidagaduro ndetse no mu buryo bwo kuruhuka.
Indake yo ku Mulindi yacumbikiye Perezida Kagame mu rugamba rwo kwibohora
Ku wa 12 Mata 1994, Gen Paul Kagame yatangaje ko amasezerano y’Arusha ntacyo akimaze, aha amabwiriza Inkotanyi kwambarira urugamba zigahagarika Jenoside yari irimo gukorerwa Abatutsi.
Ibyemezo bikakaye byafashije ingabo za RPF gutsinda ingabo za Leta yarimo gushyira mu bikorwa Jenoside byafatirwaga muri iyo ndake, yari ku burebure bwa kilometer0 3 na metero 48 (10ft) iyo hasi mu butaka.
Iyi ndake iri mu Murenge wa Mulindi mu Karere ka Gicumbi, yacukuwe mu 1992 hashize imyaka ibiri gusa urugamba rwo kubora igihugu rutangiye. Aha ni ho uwari umuyobozi w’ingabo za RPF yahuriraga n’abasirikare bakuru ku rugamba bagakora ubucurabwenge bwose bw’urugamba rwo kubohora u Rwanda.
Muri iyo ndake hari intebe imwe n’ameza amwe bibaje mu giti. Nyamara aho iterambere ry’u Rwanda rigeze ubu, ryose rifite isoko kuri iyo ndake. Muri 2012, iyo ndake yashyizwe mu nzu Ndangamurage z’u Rwanda.
Ni indake yubatse ahantu hari ikirere cyiza ku gasozi hakaba n’ubuhinzi bw’icyayi, ibintu bihashyira mu hantu Nyaburanga hakurura abantu benshi bifuza gutembera.
Ku mucanga w’Ikiyaga cya Kivu n’imijyi igikikije
Ikiyaga cya Kivu na cyo kiri mu bikurura ba mukerarugendo ku bantu bakunda gusohokera ku mucanga, kandi kikaba n’ahantu hari ikirere n’isura nziza. Ufatiye nko ku Mujyi wa Rubavu wubatse ku nkuka zacyo, kuhagera uturutse i Kigali ni amasaha ane mu modoka.
Kubera ko ari no ku mupaka na Repubulika iharanira Demokarasi ya Kongo (DRC), usanga Abanyarwanda n’Abanyekongo banyuranamo bambuka ku mpande zombi. Nyamara, ibi byari bigoye mu myaka mike ishize.
Kuri ubu, ku mucanga (beach) uva mu Rwanda werekeza muri DRC usanga ari urujya n’uruza rw’abantu bagiye kwinezeza. Ku ruhande rw’u Rwanda, Ikivu gikomeza kerekeza mu Karere ka Karongi kigakomeza i Rusizi. Muri ibi bice byegereye Ikivu usanga abantu banakoresha cyane ururimi rw’Igiswahili.
Ku Kivu uhasanga abantu bari mu bikorwa byinshi birimo imikino mu mazi, gutwara ubwato, kuhaca indaro (camping) ndetse n’abakeneye amahoteli baba bashobora kubona amacumbi mu mahoteli meza kandi akomeye nka Bethanie, Rwiza Village (igizwe n’imyubakire ya Kinyarwanda), Moriah ndetse bakaba baba bashobora no gutemberera ku Kirwa cy’Amahoro no mu bindi bice Nyaburanga by’Ikivu.
Ugeze ku Kivu, ubasha no kwibonera imashini z’u Rwanda zibyaza amashanyarazi muri gazi metani zireremba hejuru y’amazi. Ni ibintu abahanga mu ikoranabuhanga bibazaho cyane, kuko ubundi hari abahanga mu bya siyansi bari baraburiye u Rwanda bavuga ko gucukura iyo gazi bishobora guteza ibyago bikomeye.
Nyamara, u Rwanda rwagaragaje ko ibyo bibwiraga ko bidashoboka bishoboka none kugeza ubu, igice cya mbere cy’uwo mushinga cyamaze kuzura gitanga MegaWatt 26 z’amashanyarazi, Abanyarwanda bakayifashisha mu mirimo yabo ya buri munsi yo kwiteza imbere.
Muri ibyo bice bikikije Ikivu, ushobora no kumva ku cyanga cy’udufi duto bita Isambaza dukunzwe cyane. Gusa, haba n’amafi yo mu bwoko bwa tilapiya na yo mato ariko aryoha cyane iyo akaranze ukayarisha ifiriti.
Umujyi wa Kigali utohagiye kandi urangwa n’isuku utapfa kubona ahenshi ku isi
Iyo ubajije umunyamahanga ugeze mu Rwanda uko yagusobanurira Kigali mu magambo ye, akubwira ko ari umujyi wuje uburanga, muto, ufite isuku, utohagiye kandi wateye imbere mu ikoranabuhanga.
Ni umujyi ukiri muto kuko washinzwe n’Umudage w’umukoloni witwa Richard Kandt mu myaka 100 ishize. Inzu Kandt yari atuyemo mu Karere ka Nyarugenge iracyahari ndetse yanahinduwe inzu Ndangamurage y’ibinyabuzima.
Kigali kuri ubu yarakuze iva ku isura y’icyaro igira isura ikurura amaso y’isi yose, ndetse yuje ibikorwa remezo bigezweho ku buryo ibigo mpuzamahanga biharanira kuyikoreramo ikanakira inama n’ibikorwa byinshi mpuzamahanga.
“World Travel Guide”, ikigo mpuzamahanga kiyobora ba mukerarugendo, muri 2015 cyashyize Umujyi wa Kigali ku mwanya wa gatatu mu hantu heza kigira inama abantu kuba batemberera. Kuri ubu, harimo kubakwa ubusitani bwa “Eco Park” i Nyandungu aho abantu bashobora kujya bagasura ibikorwa Nyaburanga bitandukanya cyangwa bakanaruhukira.
Ikindi kiryohera cyane umunyamahanga ukandagiye mu Rwanda, ni ugutembera wisanzuye, nta nkomyi na ntoya nijoro mu Mujyi wa Kigali. Usanga ahantu hose habona neza kubera amatara yo ku mihanda ndetse n’umutekano ari wose ku buryo abenshi usanga banakora siporo, biruka mu masaha y’ijoro mu tuyira twagenewe abanyamaguru.
Ikiyongera kuri ibyo ni uko imihanda yose ifite nimero ku buryo nta muntu ushobora gupfa kuyoba aho ajya. Iyo mibare usanga ibanzirizwa n’inyuguti ebyiri-KN, KG, KK aho K isobanura Kigali naho inyuguti ziyikurikira zikaba zigenda zibanziriza amazina y’uturere uko ari dutatu tw’Umujyi wa Kigali (Nyarugenge, Gasabo na Kicukiro).
Hari ni igice cyahariwe abanyamaguru gusa (car free zone) kugira ngo kibafashe gutembera nta nkomyi mu Mujyi rwagati wa Kigali. Ni umujyi kandi ufite amahoteli afite amazina akomeye nka Marriot, Serena, Radisson Blue na Park Inn.
Habamo n’amangazini akomeye y’imideri ikorerwa mu Rwanda “Made in Rwanda” nka House of Tayo, Inzuki, Haute Bause, Izi, Kaplaki. Ushobora kandi no gusura inzu Ndangamurage y’i Kanombe abenshi bita kwa Habyarimana (Presidential Museum).
Bongeye, ingendo mu Mujyi wa Kigali zifashisha ikoranabuhanga ku buryo abantu bakoresha amakarita aho kwitwaza amafaranga, kandi aho ugeze hose muri Kigali ahantu hahurira abantu benshi uhasanga internineti inyaruka cyane bita 4G.
Nyungwe-Ikiraro kigufasha kwitemberera hejuru y’ishyamba
Pariki y’Igihugu ya Nyungwe, ubu na yo yiyongereye ku rutonde rw’ahantu utagombye kurenza amaso kuko iri mu duce dufite uburanga buhebuje mu Rwanda. Iri shyamba riri mu misozi iri hagati y’Akarere ka Rusizi, Nyamasheke na Nyamagabe, ricumbikiye urosobe rw’ibinyabuzima byinshi birimo inyamaswa n’ibimera.
Baryubatsemo ikiraro kireremba mu kirere gituma ucyambuka aba yitegeye amashyamba n’icyibaya by’iyo pariki areba aniyumvira umunyenga.
Kabone n’iyo waba wihitira udafite amafaranga ahagije agufasha gusura ibice bitandukanye bya pariki, uko wahagera kose ntubura kunezezwa n’urusobe rw’ibinyabuzima usanga muri Nyungwe. Muri iryo shyamba, ku bashaka kwinezeza bakarara, bahasanga na hotel yo ku rwego rwo hejuru y’inyenyeri eshanu ndetse n’amacumbi.
Ni ishyamba ririmo indabyo nziza cyane z’umwimerere zifite impumuro ikurura cyane inzuki, ku buryo Nyungwe yabaye ikigega cy’ubuki mu Rwanda. Abavumvu usanga bahugurirwa uburyo bagomba guhakura batangiza ibidukikije, dore ko gutwika amashyamba mu Rwanda ari icyaha gihanirwa n’amategeko.
Iyo ugeze muri Nyungwe kandi, ubona ingunge n’inkima zitembera cyangwa zurira ibiti, ndetse muri iryo shyamba ukahasanga n’igishanga cya Kamiranzovu abantu bavuga ko cyamize inzovu.
Ugisohoka muri Nyungwe ugaruka i Kigali, ushobora guhita uta umuhanda mugari ukuzana ukikatira iburyo bwawe ugafata umuhanda werekeza i Kibeho ukirebera ku Butaka Butagatifu, kwa Bikiramariya Nyina wa Jambo.
Kibeho-Ubutaka Butagatifu buhuruza imihanda yose y’isi
Amateka y’u Rwanda yuzuyemo byinshi bitangaje. Mu 1983, Umubyeyi Bikiramariya yabonekeye abanyeshuri batatu bigaga i Kibeho, ubu ni mu Karere ka Nyaruguru. Kuva icyo gihe, ibihumbi n’ibihumbi by’abantu baturutse imihanda y’isi bahakorera urugendo rutagatifu buri mwaka kugira ngo bahavome umugisha wihariye.
Imibare igaragaza ko buri mwaka nibura abantu ibumbi 500 bakorera urugendo rutagatifu i Kibeho. Ayo mabonekerwa y’abo bana batutu b’abakobwa yatumye Papa Yohani Pawulo wa II mu 2001 yemeza ko Kibeho igizwe Ubutaka Butagatifu.
Kuri aka gasozi ka Kibeho, hari n’iriba ry’amazi bahawe n’Umubyeyi Bikiramariya ku buryo amazi yaryo abakirisitu bayafata nk’amazi y’umugisha, ku buryo bemera ko uyanyweyeho wese abona ibitangaza mu buzima bwe.
Bivugwa ko ubukerarugendo bushingiye ku iyobokamana ari bwo bwa mbere bwabanjirije ubundi bukerarugendo, aho ibihumbi n’ibihumbi by’abantu bagenda basura ahantu hajyanye n’imyemerere yabo, bakajya kuhashakira imigisha. Kibeho yatumye ubukerarugenda nk’ubu bufata intera yo hejuru mu Rwanda mu gihe gito.
Kugeza ubu, Ikiliziya cya Kibeho ahabereye ayo mabonekerwa ni ahantu abakirisitu bose mu Rwanda ndetse n’abaturutse hanze usanga berekeza umunsi ku munsi. Gusa, nubwo ari Ubutaka Butagatifu, Kibeho yahuye n’amarorerwa arenze ukwemera muri Jenoside yakorewe Abatutsi muri Mata 1994. Cyakora mu myaka 23 ishize, Kibeho yahinduye ipaji iba igicumbi cy’icyizere n’iterambere ryihuse.
Bugesera yafatwaga nk’agace kavumwe yahindutse nka paradizo
Mu myaka mike ishize, Bugesera yari mu duce twa mbere dukennye mu Rwanda kandi twanahuye n’amateka ashaririye cyane. Ni ho ha mbere Jenoside yakorewe Abatutsi yageragerejwe, nyamara, uyu munsi ni umujyi urabagirana kandi ibyiza byinshi ni bwo bitangiye kuza.
Mu minota 45 gusa uturutse i Kigali uba ugeze mu mirambi ibereye amaso, udusozi twiza n’ibiyaga bya Bugesera.
Bitewe n’imiterere yaho n’udusozi duhari, Bugesera yatoranyijwe nk’igice kibereye amarushanwa ya siporo ku buryo kuri ubu abaturage baho bashobora kwirebera isiganwa ku magare rya “Tour du Rwanda” risigaye riri mu marushanwa azwi cyane muri Afurika. Bashobora kandi no kureba isiganwa ry’imodoka “Rwanda Mountain Gorilla Rally” n’isiganwa kuri moto.
Mu minsi mike, mu Bugesera haraba hanuzuye n’ikibuga mpuzamahanga cy’indege kuko biteganyijwe ko kizuzura muri 2018. Iki kibuga ni kimwe mu byitezweho kuzamura ubucuruzi muri aka karere no kurushaho gukurura abashoramari.
I Musanze, ingagi zo mu Birunga zikurura benshi
Kubera uburyo zikundwa, Bill Gates, umuherwe wa mbere ku isi, na we aherutse kuza mu Rwanda mu muhango Ngarukamwaka wo “Kwita Izina” ndetse anita izina imwe muri izo ngagi.
Iyo uri i Musanze, ubona ibirunga bitatu bishoreranye bikwitegeye kandi bibereye ijisho. Hari kandi n’ibiyaga nka Burera na Ruhondo ndetse n’ubuvumo bumaze imyaka irenga ibihumbi icumi burimo n’ubufite km zirenga ebyiri.
Ku bafite agatubutse, Musanze ni hamwe mu hantu hari amahoteli akomeye mu Rwanda nka Sabyinyo Silverback Lodge, iyi ni hotel y’inyenyeri 5 ariko yigonderwa n’abifite koko. Gusa uyigiyemo aba yitegeye imisozi y’Amajyaruguru y’u Rwanda mu buryo bunogeye ijisho.
Huye ifatwa nk’igicumbi cy’urukundo mu Rwanda
Byakugora gutangira gutereta cyangwa guteretwa ukazarinda ugera ku munsi w’ubukwe utarumva Huye. Uyu ni umujyi ufatwa nk’umujyi w’urukundo kuko ari isoko y’impeta z’urudashira.
Uretse impeta za zahabu zikorerwa ku gasozi ka Gihindamuyaga mu kigo cy’abihayimana b’Abagatorika, iki kigo kizwiho kuba kinatangirwamo imyiherero ikubiyemo inyigisho zitandukanye zirimo n’iz’urukundo, ariko by’umwahiriko hakaba n’ahantu abagikora ubukwe bajya kuruhukira mu kwezi kwa buki.
Hari inzu nziza ituje ikikijwe n’ubusitani n’ibidukikije byuje amahumbezi, ku buryo byakugora gutekereza ikindi kitari urukundo wahasohakanye n’uwawe. Usibye iby’urukundo, Huye ifatwa nk’Umujyi w’Umuco n’Ubwenge kuko ari ho havukiye Kaminuza Nkuru y’u Rwanda mu 1963, imfura muri kaminuza n’amashuri makuru muri iki gihugu.
By’umwihariko, ni na ho hari umunyeshuri wafashe nimero ya mbere muri iyo kaminuza mu ishami ry’ubuvuzi bw’abantu. Kuri ubu, uwo musaza witwa Ntabomvura Vénant ari mu kiruhuko cy’izabukuru.
Iyi kaminuza kandi ikikijwe n’ishyamba ry’ Arboretum rihogoza buri wese ukandagiye i Huye. Ni ishyamba ryatewe kandi kuri ubu ririmo inkende nkinshi usanga zikinira iruhande rw’abanyeshuri baba barimo gusubiramo amasomo yabo bicaye mu ntebe ziteye muri iryo shyamba.
Ni umujyi kandi wiganjemo imiryango myinshi y’abihayimana b’Abagatorika. Muri uwo mujyi ni ho hari n’inzu Ndangamurage nini yerekana imibereho y’Abanyarwanda, uko abakurambere babagaho, umuco wabo, intsinzi zabo mu ntambara zitandukanye n’ibindi.
Muhazi- Ahantu haryoheye ikiruhuko cy’izabukuru
Abakurikirana imiterere y’inkengero za Muhazi, ntibashidikanya guhamya ko mu myaka nka 20 iri imbere hazaba hari mu hantu heza cyane hasumbje ahandi uburanga mu Rwanda. Ni hafi ya Kigali kuko ari isaha gusa kugira ngo uhagurutse uvuye mu Murwa Mukuru w’Igihugu uri mu modoka uhagere.
Ni ikiyaga gifite imiterere yihariye kuko gikikijwe n’udusozi duteye amabengeza mu turere twose tune tugikikije ari two Rwamagana, Kayonza, Gatsibo na Gicumbi.
Abaturage bakikije iki kiyaga bari muri bake basigaranye inka gakondo ziteze amahembe zizwi ku izina ry’Inyambo. Imiterere yo kuri iki kiyaga ituma abenshi bata imijyi bakoreramo bakajya kuhakorera inama abandi bakamara iminsi n’amajoro mu mahoteli yaho biyumvira amahumbezi yo muri Muhazi.
Nyanza-Umurwa Mukuru wa mbere w’u Rwanda
Uyu Mujyi wa Nyanza uzwiho kuba ari ho Ingoma ya nyuma ya Cyami yakoreraga. Ni ho hari ubwami n’ingoro y’Ubwami ndetse n’umwani wa nyuma w’u Rwanda, Kigeli V Ndahindurwa ni ho yashyinguwe muri Mutarama 2016.
Ushaka kumenya amateka y’ubwami mu Rwanda rero wanyarukira i Nyanza. Amateka yagaragaje ko umwami w’u Rwanda yari afite imyumvire iteye imbere cyane kuko yari yaranavuye mu nzu gakondo akimukira mu nzu igezweho irimo ibyangombwa byose nk’ibyo tubona mu mazu meza y’iki gihe.
Mu ngoro y’abami mu Rukari i Nyanza wahasanga amateka y’ukuntu abami b’u Rwanda bagiye bava mu myumvire gakondo binjira mu myumvire igezweho. Mu nzu za cyera z’abami, hari igice umuntu utari uw’ibwami atemerewe gukandagiramo kandi buri wese akaba agomba kugira ibanga ibyo yumvuse mu cyumba umwami yibikiriragamo.
Umwami Mutara III Rudahigwa kandi yari yarubatse ibigega i Nyanza byo guhunikamo imyaka y’ibinyampeke. Ibi bigega biracyagaragara ku muhanda i Nyanza.
I Nyanza mu Rukari kandi uhasanga inka z’umwimerere z’inyarwanda zitwa Inyambo zagaragaraga mu birori by’ibwami ziteze amahembe meza cyane.
Nubwo ingoma ya cyami yarangiye mu 1959, Nyanza yakomeje gukomeza gutera imbere kuko irimo ibikorwa remezo byose biranga umujyi kandi biragaragara ko ubucuruzi bwaho bugenda burushaho gutera imbere.
By’umwihariko, Nyanza ifatwa nka hamwe mu hantu hatatu mu Rwanda higaje Abayisilamu kuva mu 1930 ubwo Abarabu bageraga mu Rwanda.
Dukurikire ukanda kuri Like
Ibitekerezo ( 2 )
Ese koko Imana yirirwa ahandi igataha i Rwanda??
Cyangwa UBWIZA bw’igihugu nibwo bwerekana ko imana ikunda igihugu?Iyo usesenguye,usanga n’ibindi bihugu nabyo bivuga ko imana ibikunda kurusha ahandi.Ibi babyita Nationalism cyangwa Chauvinism.Bible yo yerekana ko imana ikunda abantu bose kimwe.Itandukaniro nuko ku Munsi w’Imperuka,imana izica abantu bose bakora ibyo itubuza,isigaze gusa abantu bakora ibyo idusaba.Bisome muli Yeremiya 25:33 na Imigani 2:21,22.Ikindi kandi,niba imana yatahaga mu Rwanda,ntabwo haba harabaye Genocide.
Jean ikibazo urangirijeho kirakomeye cyane nanjye mpora nibaza impamvu Imana yarebereye genocide y’abatutsi.Ndabona usoma Bible ibyiza ni ugusenga ngo uzajye mu ijuru uyibarize imbonankubone.Umusaza umwe yaragize ati nkabona tugikennye Imana yirirwa ahandi ihakora ikatugeraho yananiwe.Reka tuyisabe noneho guhindura ijye irara iwacu hanyuma ikomereze ahandi...


text:
Groupe Exo n’umuhanzi uvuka muri Cameroon witwa Olivier Cheuwa bageze mu Rwanda aho bazaririmba mu giterane cy’ububyutse cyiswe "Fragrance Worship" gitegerejwe ku Cyumweru tariki 16 Nyakanga 2017. Iki gikorwa cyateguwe n’umuhanzi Fortrand Bigirimana ku bufatanye na Moriah Entertainment imaze kumenyekana mu gufasha abahanzi baririmbira Imana.
Mu kiganiro bagiranye n’itangazamakuru ku mugoroba wo ku wa Gatatu, tariki 12 Nyakanga 2017, Chris Christensen na Laura Christensen bagize itsinda Exo rikomeye mu Bufaransa, bavuze ko bageze inaha bavuye i Burundi aho bari bamaze icyumweru. Bagaragaje ko bishimiye kugera i Kigali banongeraho ko bari bamaze imyaka irenga 20 bifuza gutumirwa mu Rwanda.
Chris wo muri Exo yasubije ikibazo cyerekeranye no kuba iryo tsinda ryaba ryaracitsemo ibice bitewe n’uko batagikorana n’uwitwa Thierry Ostrini bafatanyije kurishinga. Yashimangiye ko kuva batangira kuririmba mu 1989 kugeza magingo aya bakomeje ivugabutumwa kandi ko nubwo hari uwo batangiranye wahisemo gukora ukwe bitavuze ko itsinda ryasenyutse.
Yagize ati "Exo ni ikirenze kuba itsinda ry’abanyamuziki cyangwa abaririmbyi ahubwo Exo ni icyerekezo cyo kuramya. Ibyo byahoze ari icyerekezo cyacu, uwo ari we wese twaririmbana, uwo ari we wese waba umuririmbyi w’itsinda, kuko rimwe na rimwe na bo barahinduka."
Yongeyeho ati "Abantu rimwe na rimwe baraza ubundi bakagenda, twatangije iri tsinda turi batatu: Ostrini, Chris na Laura. Thierry yari umuririmbyi udasanzwe kandi aracyari inshuti yacu na n’ubu. Gusa nyuma yo gukorana album enye, yashatse gufata icyerekezo gitandukanye akaririmba ku giti cye, kandi ubuzima bubamo impinduka, ibyo murabizi. Ushobora kutabyishimira cyangwa ukabyakira ukundi ariko biba byabaye. Twarakomeje na Thierry arakomeza, ni uko byifashe."
Fortrand Bigirimana wagize igitekerezo cyo gutangiza ibitaramo bya "Fragrance Worship" bigiye kujya biba buri mwaka, yavuze ko u Rwanda rufite umugisha ukomeye wo kuba rwakiriye abaririmbyi nk’aba bamaze kogera mu murimo w’ivugabutumwa ku Isi cyane cyane mu bihugu bitewemo n’abumva Igifaransa.
Gaby Kamanzi uzaririmbana n’aba bahanzi muri "Fragrance Worship" yavuze ko ari umugisha udasanzwe yagize kuba Imana yarakoreye muri Moriah Entertainment na Fortrand Bigirimana bakamutumira muri iki gitaramo.
Yagize ati "Sinzi uko nabivuga, gusa ni ubuntu bw’Imana kuba ngiye kwifatanya na benedata muri iki gitaramo. Njye ku giti cyanjye ndabubaha kuko batangiye umurimo w’Imana mbere yanjye, kandi umuntu iyo yatangiye mbere yawe hari icyo aba akurusha byanze bikunze."
Yakomeje ati "Aba bantu mbazi mbere bo batanabizi ko hari umuntu witwa Gaby ubazi, ariko ndabizi ko hari byinshi nabigiyeho, noneho kuba turi buririmbane ni ikintu kidasanzwe Imana yankoreye kandi nkomeje guca bugufi kuko ntabwo ari ibisanzwe, ndemera neza ko byavuye ku Mana."
Itsinda Exo rigizwe n’umugore n’umugabo, Chris na Laura ni ku nshuro ya mbere rigiye kuririmbira i Kigali. Bavuze ko bamaze gukora indirimbo zirenga 500 zirimo izizwi ku Isi hose zirimo iyitwa ’Si tu veux le louer’, ‘Reçois l’adoration’, ‘Je veux n’être qu’à Toi’ n’izindi.
Aba bahanzi bageze i Kigali bazaririmbana na Gaby Kamanzi ndetse na Patient Bizimana bo mu Rwanda n’undi witwa Olivier Cheuwa uturuka mu Busuwisi, waririmbye indirimbo yitwa ’Parole’ n’izindi. Yavukiye mu Mujyi wa Douala, Cameroon, mu 1974. Yanabaye umuririmbyi muri Jireh Gospel Choir ikomeye muri Canada.
Uyu muhanzi unazwi cyane mu bikorwa byo gufasha mu mishinga y’iterambere muri Cameroon aho akomoka, yagiye yegukana ibihembo birimo n’icyo yahawe mu Mujyi wa Toronto mu bizwi Canadian Gospel Music Awards nk’uhiga abandi baririmba mu Gifaransa. Yigeze no guhamagarwa mu bahatanira Kora Awards muri 2005.
Kwinjira mu gitaramo cya "Fragrance Worship" kizabera ku rusengero rwa Christian Life Assembly (CLA) i Nyarutarama, cyateguwe bigizwemo uruhare na Moriah Entertainment, ni amafaranga 5,000 ahasanzwe na 10,000 Frw mu myanya y’icyubahiro.
Indirimbo "Si tu veux le louer" izwi cyane mu zaririmbwe na Exo Eclats


text:
Intambara ya (3) y’Isi yose igiye gutangizwa n’uburusiya.
Nkuko bitangazwa n’urubuga rwa BBC gahuza miryango,biravugwa yuko igihugu cy’Uburusiya cyaba kigiye gutangiza intambara ya (3) y’Isi yose.Ibyo biravugwa mu gihe icyo gihugu kimaze kwigarurira igice cy’Intara ya Ukrain yitwa Cremea yiyomoye ku gihugu cya Ukrain ibifashijwemo n’igihugu cy’Uburusiya.
Igihugu cy’igihangange ku isi,America kimaze gucika ururondogoro kubera kubura imbaraga zahagarika ibikorwa by’Uburusiya,ibyo mu gihe birimo kuba,igihugu cy’Ubushinwa cyo byifashe gute.Ubushinwa ni kimwe mu bihugu bimaze gukomera kumugabane wa Asia,nacyo kikaba gifitanye amakimbirane n’igihugu cy’Ubuyapani aho barimo gupfa ikirwa batavugaho rumwe buri ruhande ruravuga ko icyo kirwa aricyarwo.
ESE UBUHANUZI BUVUGA IKI KURI IKI KIBAZO.
Kuwa 27th April 2014,Umwuka w’Uwiteka yasanze umuhanuzi Majeshi Leon maze amubwira aya magambo akurikira:Mwana w’umuntu andika amagambo ngiye ku kubwira kugirango abatuye isi babashe kumenya ibyo ngiye gukora ahari bareka ingeso zabo mbi bakazarokoka kumunsi wa makuba ateye ubwoba ngiye gukrera mu isi.
Dore abana ba bantu bazicuza icyatumye baremwa,ngiye gukora ibitangaza mu isi yabazima,ibyo ngiye gukora,ntabwo bizumvishwa amatwi gusa,ahubwo namaso azabireba.Nzakoresha ubwenge bwabo kugirango barusheho kwigirira nabi kuko biringiye ubwenge bwabo bananirwa kunyiringira,niyompamvu nanjye ubwenge bwabo ngiye kubuhindura uko butari kugirango burusheho gusohoza imigambi yanjye.
Ariko abakiranutsi nzarushaho kubarinda no kubagirira neza,kuko babaye imbere yanjye!Nanjye sinzabatererena kuko nd’Uwiteka ubivuze,ariko abakunze gukiranirwa nanjye kumunsi wamakuba yegereje bazampamagara ariko sinzumva gutaka kwabo habew nagato.
Birashoboka rero ko iyi ntambara yavuzwe n’Uwiteka,hashize amezi agera kuri (7)uhereye igihe ibyago byagwiraga igihugu cya Kenya,niho Uwiteka yatangiye kwikoma isi nabayirimo kubera ibyaha byabo ngo bimaze kugera imbere y’Uwiteka.Abattuye isi bararushaho gukiranirwa cyane cyane uhereye iwacu mu Rwanda.Aho abanyarwanda bakomeje kwicwa barebera kubera ko bose bananiwe gushyikira ubwiza bw’Imana bahinduka babi mu maso y’uhoraho kubera ibinyoma byuzuye mu mutima yabo.
Urwanda rero rushobora guhura nakaga mu gihe kiri imbere,n’ubwo abatavuga rumwe n’ubutegetsi bari bavuze amezi (3) none ubu akaba amaze kurenga,niyompamvu dukunda kwandiko,nta muntu wakizaa abanyarwanda usibye Uwiteka wenyine,kuko we gahunda ze ntabwo zijya zihinduka.Ariko izabana ba bantu zo,zirahinduka.
Urwanda rushobora kuzabura urutabara mu gihe cya amezi (7) ar’imbere niba koko gahunda zihari zubahirijwe,impamvu inteye kuvuga gutya ni uko iyi ntambara ya (3) y’isi yose izatuma abagatabaye abanyarwanda icyo gihe bazaba barangariye mu ntambara ya (3) y’isi yose,urumva rero ko abanyarwanda nibo bireba kugirango bikemurire ibibazo byabo badategereje abanyamahanga.
Bizashoboka se gute kandi abakabikoze batavuga rumwe n’ubutegetsi bwa FPR,nabo ubwabo batumvikana?
Mubyukuri birababaje kubona abanyarwanda bitwa ko bahanira uburenganzira bwabo,bose batabubona kimwe,impande zombi kubarwanira ubutegetsi,bashingiye kukinyoma cyo gushaka ubutegetsi ku ngufu,kuko demokarasi y’iwacu iracyari kure,niyompamvi tuvuga ko,Imana niyo izagirira neza abanyarwanda kuko ibyabanyapolitike ntabwo twabigenderaho kuko abarepubulike banze kwihana umwuka w’ikinyoma wababase ngo bafatanye n’umwami w’Urwanda mae tugere kumahoro asesuye
Niyompamvu Uwiteka yavuze ko,azagirira neza abanyarwanda kubera ko yanze uwo mwuka w’ikinyoma ko ukomeza kubata abanyarwanda,cyane ko,Imana irimo gutegura urwanda kugirango ububyutse buzabone aho bumanukira,kuko bidashoboka ko,bwamanukira mu mwuka w’icyinyoma kandi ariwo murimo uwuzanye kugirango urandure imirimo ya satani yose abanyarwanda babeho mu mahoro no gukorera Imana kugeza ku isi yose.